Има кворум, откривам заседанието. [[Звъни.]] На основание чл. 50, ал. 5 от Правилника за организацията и дейността на Народното събрание Ви предлагам да включим като втора точка за Програмата днес изслушване на министър председателя Огнян Герджиков – има постъпило такова искане. „На основание чл. 110 от Правилника за организацията и дейността на Народното събрание да се проведе изслушване на министър-председателя Огнян Герджиков относно извършените кадрови промени в рамките на управлението на служебното правителство по отношение на освобождаване и назначаване на областни управители, на членове на управителни съвети и управители в търговските дружества с държавно участие, както и по отношение на директори на изпълнителни агенции, относно основанията за тези кадрови решения и критериите за подбор за новоназначените мениджъри. На основание чл. 50, ал. 3 от Правилника за организацията и дейността на Народното събрание изслушването да се включи като точка първа от Програмата на Народното събрание като допълнителна точка за 21 април 2017 г.“ Аз обаче Ви предлагам това да бъде точка втора, за да се спази последователността на постъпване на исканията за изслушване. Моля, гласувайте. Гласували 207 народни представители: за 199, против 1, въздържали се 7. Предложението е прието и точката ще бъде включена като точка втора от днешния дневен ред. Съобщение: В изпълнение на чл. 65, ал. 1 от Закона за отбраната и въоръжените сили на Република България заместник министър председателят по вътрешен ред и сигурност и министър на отбраната на Република България уведомява Народното събрание, че със своя заповед е разрешил изпращането на формирования от Въоръжените сили на Република България за участие в многонационално учение в Румъния. В изпълнение на разпоредбите на Закона за отбраната и въоръжените сили на Република България са уведомени компетентните държавни органи. След избиране на постоянни комисии на Народното събрание уведомлението ще бъде предоставено на съответната ресорна комисия, съгласно установената парламентарна практика. Заповядайте за процедура.
Благодаря Ви. Уважаеми господин Председател, уважаеми народни представители, правя процедурно предложение поради високата обществена значимост и важност, засягащи живота и здравето на хиляди българи, точка първа от днешната програма да бъде пряко излъчвана по Българската национална телевизия и Българското национално радио. Благодаря Ви.
Благодаря Ви, уважаеми господин Попов. Има ли обратно становище? Няма. Подлагам на гласуване направеното предложение. Гласували 199 народни представители: за 169, против 6, въздържали се 24. Предложението е прието. Моля, включете камерите и микрофоните на Българската национална телевизия и Българското национално радио. Преминаваме към: ИЗСЛУШВАНЕ НА СЛУЖЕБНИЯ ЗАМЕСТНИК МИНИСТЪР ПРЕДСЕДАТЕЛ И СЛУЖЕБЕН МИНИСТЪР НА ЗДРАВЕОПАЗВАНЕТО ИЛКО СЕМЕРДЖИЕВ, СЛУЖЕБНИЯ МИНИСТЪР НА ОКОЛНАТА СРЕДА И ВОДИТЕ ИРИНА КОСТОВА И СЛУЖЕБНИЯ МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО СПАС ПОПНИКОЛОВ ОТНОСНО ПРЕДПРИЕТИТЕ МЕРКИ ЗА ГАРАНТИРАНЕ ЗДРАВЕТО НА НАСЕЛЕНИЕТО. От името на вносителите заповядайте, госпожо Йончева. Разполагате с пет минути.
Уважаеми господин Председател, уважаеми министри, уважаеми народни представители, като депутат от Хасковска област и от името на Парламентарната група „БСП за България“ поисках това изслушване, защото хората в град Хасково са разтревожени. Разтревожени и изплашени, дами и господа! В продължение на месеци гражданите са консумирали вода от централното водоснабдяване, която е със завишени показатели на естествен уран и алфа активност. Днес в града са поставени 16 водоноски. В болниците, в детските градини, в социалните заведения се доставя бутилирана вода. Поради спиране на две помпени станции съществува реална опасност от въвеждането на режим на водата. От 14 април водата от централното водоснабдяване на Хасково не се препоръчва да се ползва за питейни цели. Как се стигна дотук? От кога в Хасково, от кога със знанието на съответните отговорни за нашето здраве институции до крайния потребител достига вода с повишени нива на уран и алфа активност? Гражданите на Хасково разбират за опасната за тяхното здраве вода едва след като с писмо от 14 април 2017 г. Басейнова дирекция „Източно Беломорски район“ информира директора на Регионалната здравна инспекция – Хасково, и управителя на ВиК ЕОД – Хасково, за наличие на завишено съдържание на обща алфа активност и естествен уран от Помпена станция „Хасково – 1“. При вземане на проба през септември 2016 г. – септември 2016 г., са констатирани нива на алфа-активност 1,37 бекерела на литър при допустими нива 0,1. В същата проба е констатирана концентрация на естествен уран 0,098 милиграма на литър при допустими нива 0,03. Басейновата дирекция в същото време препоръчва прекратяване или максимално ограничаване ползването на водата. Това са данните за направените изследвания за 2016 г. И така – шест месеца след като са констатирани превишения на допустимите стойности на вредни вещества в питейната вода на град Хасково, е създадена междуведомствена комисия, която препоръчва водата да не се ползва за питейни цели. Гражданите на Хасково обаче питат: от кога се знае, че водата в града съдържа завишени показатели на уран и алфа частици и не са предприети никакви мерки? Да видим какви са показателите за последните три години. При взимането на проба през второто полугодие на 2015 г. в същия пункт на подземни води на Помпена станция „Хасково 1“, Басейнова дирекция „Източнобеломорски район“ отчита превишени стойности на обща алфа-активност 1,44 бекерела на литър при допустими нива 0,5, както и на уран 0,07 милиграма на литър при допустими нива 0,06. Това са направените изследвания за 2015 г. За 2014 г., дами и господа, отново на Помпена станция „Хасково 1“ Басейнова дирекция регистрира завишени нива само на алфа-активност един бекерел на литър при допустими нива 0,5. Три поредни години Министерството на околната среда и водите установява несъответствия с нормативните изисквания на качеството на водата по химичен показател алфа-активност и две поредни години се отчита завишение на урана. Какви мерки е предприело Министерството на здравеопазването, Регионалната здравна инспекция на град Хасково за тези три години? Гореспоменатите изследвания са публични. В началото на всяка година те се публикуват на интернет страницата на Изпълнителната агенция по околна среда. Нещо повече, още на 27 април 2016 г. на среща в Областната администрация на град Хасково това става известно.
Пет секунди имате.
На тази среща присъства и заместник-областният управител. Надявам се днешното изслушване да даде информация [[председателят дава сигнал, че времето е изтекло]] защо след като Министерството на здравеопазването е имало достъп до направените анализи от три поредни години не е запознало навремето обществото с рисковете при употреба на водата. Вина носи правителството на ГЕРБ, дами и господа и на Бойко Борисов.
Благодаря Ви, госпожо Йончева. Благодаря Ви, госпожо Йончева.
За това престъпление са отговорни министърът на здравеопазването Петър Москов, Лиляна Павлова и Ивелина Василева. За това имаме документи. [[Шум и реплики от ГЕРБ. Ръкопляскания от „БСП за България“.]]
Госпожо Йончева, благодаря Ви.
Благодаря Ви за вниманието. Разбирам, че тази тема не е интересна за Вас, съветвам Ви да пиете вода в Хасково … [[Народният представител продължава да говори при изключени микрофони. Шум и реплики от ГЕРБ. Ръкопляскания от „БСП за България“.]]
Кой ще вземе отношение? [[Реплики от ГЕРБ: процедура, процедура!]]
Има процедура по начина на водене.
Заповядайте за процедура.
Уважаеми господин Председател, уважаеми народни представители! Моля стриктно да се спазва процедурата по чл. 110 от Правилника. Не може ораторите от тази трибуна при тази процедура да внушават изводи по повод на изслушване. [[Реплика от народния представител Корнелия Нинова.]] Смисълът на изслушването е министрите, които са тук да свидетелстват, да дадат факти и обстоятелства. [[Реплика от БСП за България: Това сега ли го измисли?]] След това в тази процедура всеки от ораторите би могъл да вземе отношение и становище по това, което изслушваните уважаеми министри ще изразят и ще представят на Вашето внимание. Моля, господин Председател, първо, да се спазва времето и, второ, да се спазват смисълът и съдържанието на процедурата. Благодаря. [[Ръкопляскания от ГЕРБ. Шум и реплики от БСП за България.]]
Кой от министрите ще вземе отношение? Заповядайте, господин Семерджиев, имате 10 минути.
Уважаеми господин Председател, уважаеми госпожи и господа народни представители! Съгласно Закона за водите и Закона за здравето компетентен орган в Република България в областта на качеството на питейните води на крана при потребителя е Министерството на здравеопазването и неговите регионални структури – 28 районни здравни инспекции. По отношение на конкретно създалата се ситуация в град Хасково Ви предоставям следната информация: На 4 април 2017 г. в РЗИ-Хасково е получено писмо от Басейнова дирекция „Източнобеломорски район“ – Пловдив за установено завишено съдържание на обща алфа-активност 1,37 бекерела на литър при контролно ниво 0,1 бекерела на литър, и съдържание на обща алфа- активност и на естествен уран 0,098 милиграма на литър при максимална допустима стойност 0,03 милиграма на литър в проби вода, взети през месец септември 2016 г. мониторингов пункт за подземни води в Националната система за мониторинг на околната среда Помпена станция „Хасково 1“, която се захранва от девет броя водовземни съоръжения – тръбни кладенци. Незабавно още на 4 април по настояване на РЗИ-Хасково е извършена съвместна проверка с представители на ВИК-Хасково на цитираната Помпена станция и са взети пет броя проби за лабораторни анализи – една от събирателна шахта и четири от тръбни кладенци от едно до четири, които са изпратени за анализ в Националния център по радиобиология и радиационна защита. На 5 април е проведена среща между РЗИ-Хасково и управителя на ВИК, на която са обсъдени получените от Басейнова дирекция – Пловдив резултати и действията, които следва да се предприемат в защита за здравето на хората. За идентифициране на проблема са взети допълнителни проби води от останалите пет тръбни кладенеца като на 6 април са доставени за изпитване в Националния център по радиационна защита. На 7 април по инициатива на РЗИ - Хасково е проведена среща при областния управител на Хасково в присъствието на заместник-кмета на общината, директора на РЗИ и представителя на ВИК. След обсъждане на създалата се ситуация като превантивна мярка до излизане на резултатите от взетите проби, на базата на които да се направи първоначална оценка за наличие на здравен риск на управителя на ВИК са връчени предписания № 45 от 7 април 2017 г. за осигуряване на потребителите с питейна вода с качество, отговарящо на нормативните изисквания чрез намиране на адекватно техническо решение и заповед РД 032-12 от 7 април 2017 г. за временно спиране експлоатацията на всички тръбни кладенци на Помпена станция „Хасково 1“ като дружеството следва да информира населението за евентуалните нарушения във водоподаването. С доклад от същия ден директорът на РЗИ е уведомил министъра на здравеопазването за ситуацията и за предприетите до този момент действия. На 8 и 9 април се проведоха координиращи и изясняващи ситуацията разговори с РЗИ - Хасково, срещи на ниво експерти, директори на дирекции в Министерството на здравеопазването, министър, заместник-министър, а на 10 април темата беше разгледана на редовно ръководство на Министерството на здравеопазването. Също на 10 април по инициатива на министъра на здравеопазването се проведе оперативна среща, на която присъстваха експерти на министерството, областният управител на Хасково, управителят и главния инженер на ВИК - дружеството на Хасково, директори и експерти от Националния център по радиобиология и радиационна защита в София. На срещата бяха представени и обсъдени предварителните резултати от анализа на Националния център по радиобиология и радиационна защита и пробите вода, взети на 4 и 5 април от всички тръбни кладенци на Помпена станция „Хасково 1“. Бяха установени отклонения по показател естествен уран от 0,041 милиграма на литър до 0,064 милиграма на литър при норма 0,03 милиграма на литър в четири от кладенците – това са номер четири, пет, шест и седем. Управителят на ВИК - Хасково ни информира, че дружеството вече е предприело действия за техническо осигуряване на питейна вода с необходимите качествата чрез предоставяне на вода от друга зона за водоснабдяване. При извършена на 11 април проверка от служители на РЗИ – Хасково, е установено, че водоснабдителното дружество не е изпълнило едно от предписанията на Заповед РД 032-12, в резултат на което на 19 април е издаден акт за установяване на административно нарушение. На 11 април съгласно предварителните резултати от направените химични анализи по показател естествен уран, взети на 4 и 5 април и на основание предоставените предварителните експертни становища на Националния център по радиобиология и радиационна защита, директорът на РЗИ – Хасково, разпорежда на ВИК - дружеството да бъдат спрени всички тръбни кладенци, показали несъответствие в качеството на подаваната вода. Издадено е предписание за предприемане на допълнителни мерки с цел гарантиране здравето на населението и предоставяне на допълнителна информация. Взети са проби от различни пунктове вече в районите на град Хасково, в които водоснабдяването е реорганизирано, за да се установи ефективността на предприетите мерки и качеството на подаваната вода. На 11 април на извънредно заседание, ръководството на Министерството на здравеопазването след анализ на ситуацията, по инициатива на министъра на здравеопазването се проведе среща с министъра на околна среда и водите, министъра на регионалното развитие и благоустройството, на която бяха обсъдени възможностите за координирани съвместни действия за решаване на проблема. Междувременно бяха поканени и експерти на Световната здравна организация за оказване на техническа помощ на място, оценка на ситуацията и предложения за трайни решения. Със заповед от 11 април 2017 г. на тримата министри беше създадена Междуведомствена работна група за предприемане на мерки за предотвратяване на здравните рискове за населението и информиране на обществеността. На същата дата Министерството на здравеопазването изпрати и прессъобщение до медиите, за да даде първоначална информация за развитието на ситуацията. С цел по-подробно информиране на обществеността на 12 април се проведе и пресконференция в Министерството на здравеопазването с участие на представители на трите министерства и Националния център по радиационна защита. На 12 април са доставени за провеждане на необходими анализи пробите за питейна вода, взети предходния ден допълнително от РЗИ – Хасково, на крана при потребителя. На база извършените проверки се издава Заповед № РД-032-14 от 12 април на водоснабдителното дружество за спиране водоподаването и от тръбен кладенец 3, поради влошени органолептични качества на водата, подавана от този кладенец и съответно невъзможност за провеждане на експресно изследване по показател „естествен уран“. На две заседания – на 13-и и на 18 април, на междуведомствената работна група, създадена със заповед на 11 април, на база на резултати от анализи, извършени в Изпълнителна агенция „Околна среда“ и Национален център по радиационна защита, са взети следните решения. На първо място, дадени са препоръки на РЗИ – Хасково, предназначени за ВиК -оператора и община Хасково, с оглед осигуряване на вода за питейни цели за пиене и готвене в детски и учебни заведения, както и в лечебни заведения. Второ, да продължи извършването на мониторинг за проследяване на показателите при краен потребител и тръбни кладенци, използвани за водоснабдяване като пробите се изследват в Изпълнителната агенция по околна среда и Националния център по радиобиология и радиационна защита. Трето, създадена е организация за координация на дейностите на териториалните структури на отделните компетентни ведомства по изпълнение на нормативно установените мерки, обмен на информация и предприемане на съвместни действия за предотвратяване на здравни рискове. Четвърто, във връзка с предоставените резултати от ИАОС и НЦРРЗ за констатиране в отделни пунктове при потребителя на продължаващо несъответствие по показател „естествен уран“ с нормативно установените стойности, които към момента са от 0,038 мг/л, до 0,048 мг/л, както и в съоръженията на помпена станция „Хасково 1“ и помпена станция „Хасково 2“, където данните са от 0,038 мг/л до 0,1 мг/л, е взето решение същите да бъдат спрени от експлоатация. Предвид, че питейната вода в незначителни количества се влага като суровина при производство на храни, не се предполага съществуването на здравен риск за населението и се очаква отговор от Центъра за оценка на риска по хранителната верига. Междувременно на 15 април министър и заместник-министър на здравеопазването проведоха управленска и координационна среща в Хасково с областния управител, кмета, директора на РЗИ и управителя на ВиК, с цел запознаване на обстановката на място и провеждане на инструктаж относно проблемите с питейната вода, водоснабдяването и решенията на Тристранната междуведомствена работна група. На 18 април Министерството на здравеопазването публикува прессъобщение за решенията и препоръките на работната група, а на 20 април бяха изпратени писма до Центъра за оценка на риска по хранителната верига и до Националния център по обществено здраве и анализи с оглед събиране на статистически данни, с цел анализ на болестност и заболяемост от бъбречни и онкозаболявания. Към настоящия момент, с цел защита на здравето на населението, органите на държавния и здравен контрол в Хасково контролират изпълнението на всички препоръчани мерки. От тяхната компетентност питейната вода, доставяна чрез водоноски по решение на ВиК-оператора, се извършва от помпена станция – Войводово. РЗИ – Хасково, осъществява контрол и на водата, доставяна чрез водоноски, както и контрол на процеса на почистване и дезинфекция на същата. Относно междуведомствената работна група – нейната дейност е съсредоточена върху концентриране на обща база данни, анализ и вземане на координирани оперативни решения за ограничаване на здравния риск, подобряване на качеството на питейните води, анализ на резултатите от радиологичния контрол, координация на взаимодействието между институциите и рискова комуникация. [[Председателят дава сигнал, че времето е изтекло.]] Изготвя се междинен доклад относно създадената ситуация, който ще съдържа конкретни препоръки за засилване на проверките и контрола над водоизточниците, особено в близост до закрити уранови мини, препоръки за осъществяване на допълнителен контрол върху бивши уранови мини, предложения за спешно подобряване на лабораторния капацитет на органите на държавния и здравен контрол и на другите компетентни институции, анализ на възможностите за изграждане на пречиствателни станции за елиминиране на уран в питейните води. С оглед усъвършенстване на дейността на ведомствата, имащи отношение към водите, ще бъдат направени и препоръки за актуализиране на съществуващата към момента нормативна база. Трябва да се отчете фактът, че във връзка с препоръките на СЗО по отношение на качеството на доставената за потребителите питейна вода в Република България от 2011 г. поетапно се въвеждат по-консервативни норми за показател „естествен уран“. По данни на СЗО лимитът за естествения уран се определя при консумация на вода през целия живот на човека и следователно кратковременната употреба на вода с отклонение над приетите в България норми не крие непосредствен здравен риск. Косвено потвърждение на това са и съществуващите по-високи норми от 2011 г. за показател „естествен уран“, които са до 0,06 мг/л. С промени в законодателството тази норма е изменена над два пъти по-ниска – 0,03 мг/л. Това показва, че към момента здравен риск не съществува. Оценките след получаване на окончателните резултати от изследванията ще бъдат направени достатъчно бързо и ще бъдат съобщени както на Вас, така и на обществеността. Благодаря Ви за вниманието.
Благодаря Ви, уважаеми господин Заместник министър-председател и министър на здравеопазването. Преди да преминем към въпросите от парламентарните групи, позволете да Ви припомня процедурните правила за изслушването, а именно това е чл. 110, ал. 2 от нашия Правилник: „(2) Когато Народното събрание пристъпи към провеждане на изслушването, вносителят на предложението за изслушване прави изложение на въпросите в рамките на 5 минути“, което вече се случи. „Изслушваните лица информират Народното събрание по въпросите, предмет на изслушването, в рамките на 10 минути“, което също вече се случи. „Всяка от парламентарните групи има право на 2 въпроса, а народните представители, нечленуващи в парламентарна група – общо на един въпрос, всеки въпрос в рамките на 2 минути към отделните изслушвани лица. Изслушваните лица отговарят след задаването на всеки въпрос. Парламентарните групи имат право да изразят отношение към отговорите на изслушваните лица в рамките на 5 минути след задаването на всички въпроси.“ Правя Ви предложение, ако сте съгласни, да процедираме така – тъй като министрите, които изслушваме, са трима, след изложението от името на вносителите всяко от изслушваните лица ще информира Народното събрание по въпросите, предмет на изслушването, в рамките на 10 минути. Всяка парламентарна група има право на по 2 въпроса към всеки от изслушваните министри. Поради броят на въпросите, предлагам задаването им да бъде организирано в два кръга – по големина на групите, за да могат да бъдат изслушани всички министри. Има ли някакви други предложения? Няма. Моля, задаващите въпросите да си следят времето. Ще изключвам микрофона на втората минута, независимо докъде е стигнал задаващият въпроса. [[Шум и реплики от „БСП за България“.]] От Парламентарната група на ГЕРБ? Заповядайте, д-р Дариткова.
Уважаеми господин Председател, уважаеми госпожи и господа народни представители! Уважаеми господин Министър, от ключово значение за общественото здраве е населението непрекъснато да бъде водоснабдявано с качествена и добра за своите условия питейна вода. Факт е, че по Закона за водите отговорни за качествата на питейната вода са подразделенията на Министерството на здравеопазването, районните здравни инспекции. Ангажимент на народните представители е с изслушванията, които се провеждат тук, не да внушават страх и напрежение сред населението, а да изясняват коректно фактите и да се търсят решения, които да дадат възможност да се реагира на създалата се ситуация. Затова аз искам ясно да заявите: какви са качествата и съдържанието на питейните води, които РЗИ – Хасково, е изследвало при потребителя през последните три години? Защото с това, което разполагам като народен представител, изнесено в Доклада за здравето на гражданите за 2015 г., в питейните води няма установени количества на уран и на алфа-активност. Това е официален документ, който е внесен в предходното Народно събрание. Така че аз искам да зная разполага ли с други данни Министерството на здравеопазването и най-важното в случая е да подчертаем отново, макар че Вие го заявихте ясно, има ли риск за здравето на гражданите? Вие дали сте създали експертна група, която да даде становище на радиолози, на радиобиолози за това създалата се ситуация води ли до конкретни увреждания на здравето на гражданите и дали се налагат някакви допълнителни мерки за това?
Благодаря Ви, уважаема госпожо Дариткова. Въпросът Ви е към заместник министър-председателя и министър на здравеопазването? Заповядайте за отговор, уважаеми господин заместник министър-председател.
Уважаема д-р Дариткова, господин Председател, господа народни представители и госпожи народни представители! Бих искал да отговоря съвсем конкретно като дам здравните заключения, които се правят периодично на две години специално за Хасково. Регионална здравна инспекция – Пловдив прави необходимите изследвания, подадени от РЗИ – Хасково, като за 2012 г. няма отклонения в Питейна станция № 1 за град Хасково от специфичната обемна бета-активност, обемната обща алфа-активност и концентрация на естествен уран. Мога да цитирам и точно какви са данните. Между другото го направих в своя доклад. Бих повторил, за да бъде подчертано съвсем ясно като конкретика. Ще извадя самите протоколи на Регионалната здравна инспекция. Естественият уран тогава е 0,0005 милиграма на литър, което е много под дозата, която е допустима по норматив. Следващото изследване е направено през 2014 г. Това е протоколът от Регионална здравна инспекция – Пловдив. Находката тогава е 0,001 – доста под дозата от 0,03. През 2016 г. Регионална здравна инспекция – Хасково изпраща до ВиК – Хасково искане във връзка с прилагането на Директива 2013-51 Евратом от 22 октомври 2013 г. да се определят изисквания за защита здравето на населението по отношение радиоактивни вещества, предназначена за консумация във връзка с промяна в Наредба № 9, която влиза в сила от 28 ноември 2015 г. Тогава РЗИ уведомява, че по извършения периодичен мониторинг поради алогични показатели на питейната вода от 2012-а до 2016 г. се установяват 20 зони на водоснабдяване с отклонение по показател обща алфа-активност и тези 20 зони са изрично изброени в един списък-приложение, които са разделени по години от 2012 до 2016 г. На база на тези препоръки към ВиК – Хасково, ВиК – Хасково предприема мерки по изследване на уран и обща алфаактивност в онези водоизточници, които ползват – помпени станции и тръбни кладенци. В резултат на това имаме информация, че самостоятелно са започнали още на 16 март 2014 г. подаване на проби към Националния център по радиобиология и радиационна защита, чиито резултати излязоха на 12 април и тогава ползвахме за първи път не предварителни данни от изследванията, а окончателни данни от извършени такива изследвания. В резултат на това се установи действително увеличени дози в някои от тръбните кладенци. В резултат на тази констатация взехме съответните мерки, които изброих в първоначалното си изявление. Действително ние намираме, че има здравен риск към момента, но това не може да бъде заявено по този начин днес и окончателно, а трябва да минат всички онези проби, които са дадени за радиологични изследвания, а времето, което изисква това, е между два и три месеца оптимално. Така че рисковете, които се изчисляват на годишна база, ще бъдат много по-конкретно докладвани може би след около месец и половина-два. Благодаря.
Благодаря Ви, уважаеми господин Заместник министър-председател и Министър на здравеопазването. Имате ли втори въпрос от Парламентарната група на ГЕРБ към останалите министри? Има ли втори въпрос към някой от останалите министри от Парламентарната група на ГЕРБ? Заповядайте, уважаема госпожо Павлова.
Уважаеми господин Председател, уважаеми дами и господа народни представители! Моят въпрос е към служебния министър на регионалното развитие и благоустройството. Уважаеми господин Министър, моля Ви в качеството на принципал на ВиК дружество – Хасково да кажете има ли риск за здравето на населението на Хасково и следи ли се качеството на питейната вода, която се подава на населението в резултат на пробите, проверките и всичко това, което беше представено като данни към момента? От представените данни разбирам, че изследванията на питейната вода от кранчето, а не изследванията на подземните води, показват, че в момента няма риск за населението и че е осигурена необходимата вода в качества и количества, които да не създават риск за населението. Моля да потвърдите дали това е така, какви действия са предприети и как Вие като принципал на дружеството и съответно ВиК дружеството е осигурило това. Благодаря.
Благодаря Ви, уважаема госпожо Павлова. Господин Министър, заповядайте за отговор.
Уважаеми господин Председател, уважаеми госпожи и господа народни представители! Дали има риск за населението чухте д-р Семерджиев, който каза, че на този етап по предварителни данни риск няма, но окончателно може да се каже след като излязат окончателните проби. Относно действията на ВиК – Хасково хронологията на събитията е следната. На 4 април Басейнова дирекция изпраща писмо до Районна здравна инспекция – Хасково и ВиК – Хасково за констатирани завишени стойности по показатели естествен уран и обща алфа-активност при проведен през септември 2016 г. мониторинг за качеството на подземни води, предназначени за питейно битово водоснабдяване в пункт „Помпена станция 1“ – Хасково. Пробите са анализирани в лабораторията към Изпълнителна агенция по околна среда, лицензирана за анализ на подземни води. На 4-и и 5 април ВиК – Хасково, съвместно с Районна здравна инспекция – Хасково незабавно вземат проби от кладенци от 1 до 9 и от събирателна шахта пред „Помпена станция 1“ – Хасково, както и от кладенец № 10, който е за „Помпена станция Болярово“. На 7 април директорът на Районна здравна инспекция – Хасково, разпорежда спиране на експлоатацията на кладенци от 1 до 9, считано от 7 април и издава предписания за провеждане на хигиенни и противоепидемични мерки. Остава да работи кладенец № 10. Във връзка с тази заповед и предписанията ВиК – Хасково, спира водоподаването, сформира работна група за намиране на техническо решение за осигуряване на питейна вода, която отговаря на показателите по Наредба № 9 за качеството на водата, предназначена за питейно-битови цели. На 11 април Районна здравна инспекция прекратява действието на Заповедта от 7 април за спиране на временната експлоатация на тръбните кладенци от 1 до 9 към „Помпена станция 1“ и издава заповед за спиране временно експлоатацията на тръбни кладенци номера 4, 5, 6 и 7. ВиК – Хасково, спира водоподаването и осигурява превключване на водоснабдяването от други три помпени станции. На 13 април Басейнова дирекция с писмо до РЗИ – Хасково, до ВиК – Хасково, и до Министерството на околната среда и водите изпраща информация за анализи от допълнителни изследвания на естествен уран в помпена станция 1, помпена станция 2 и при крайни потребители. Анализите са от лабораторията на Изпълнителна агенция „Околна среда“, лицензирана само за подземни води. Басейнова дирекция препоръчва да се извърши оценка на здравния риск и прекратяване или максимално ограничаване на водоизточниците с констатирани превишения на радиологични показатели и извършване на допълнителен мониторинг на кладенците в помпена станция 1 и помпена станция 2. На 18 април Националният център по радиобиология и радиационна защита изпраща писмо до Министерството на здравеопазването за резултати от анализа за определяне съдържанието на естествен уран в пробите от 11 април, взети след промяна на схемата на водоснабдяване и ограничаване на водоподаването от помпена станция 1. На 19 април Районната здравна инспекция издава заповед за спиране на кладенец с номер 10, подаващ към помпена станция –Болярово и кладенците с № 1, 2, 3 и 4 от помпена станция 2. ВиК – Хасково, изпълнява заповедта и спира подаването. Към настоящия момент в изпълнение на заповеди за спиране на експлоатация на обекти от Районната здравна инспекция – Хасково, ВиК-операторът е изключил помпена станция 1 – Хасково, помпена станция – Болярово, и помпена станция 2. ВиК-операторът през последните дни извърши реорганизация на водоснабдяването чрез изграждане на нови връзки с цел намаляване на последствията от изключването на водоизточници, осигури водоноски в съответствие с разпорежданията на Районната здравна инспекция. Населението на Хасково е уведомено да ограничи ползването на питейна вода, питейни нужди и за приготвяне на храна. Благодаря.
Благодаря Ви, уважаеми господин Министър. Към служебния министър по околната среда и водите Ирина Костова има ли въпрос от Парламентарната група на ГЕРБ? След въпроса и отговора, преминаваме към следващата парламентарна група по големина – БСП за България. Няма ли въпроси? – Народният представител Ивелина Василева.
Уважаеми господин Председател, уважаеми дами и господа народни представители, уважаеми господа министри! Моят въпрос е към служебния министър на околната среда и водите. Тъй като в изложението на колегите от БСП беше изведено твърдение, че има вини. Разбира се, никой не бяга от отговорност, но Вие знаете, че компетентните органи са сезирани, за да проверят дали и как служителите са изпълнили своите ангажименти – дали са оповестили своевременно и са направили публична информация, с която са разполагали. Аз искам да задам въпроса към Вас – дали сте извършили вътрешноадминистративна проверка, каква е била реакцията на служителите от Басейнова дирекция, дали има наказани служители, дали има уволнени служители, че своевременно не са сезирали компетентните органи при установяването на резултатите от пробите, които са взели от Изпълнителна агенция по околна среда. Също, имайки предвид компетенциите на Министерството на околната среда и водите, което осъществява мониторинг върху подземните води и подземните водни тела, до каква степен смятате, че предоставените резултатите биха могли да бъдат интерпретирани като рискови за здравето и не е ли Министерството на здравеопазването това, което трябва да се произнесе окончателно относно рисковете за здравето? Искам да апелирам към всички да се направи детайлна проверка, да се изясни и ясно да се каже на хората има ли риск за тяхното здраве, ясно да се оповести от Българската агенция по безопасност на храните има ли риск за продукцията, която се произвежда на територията на Хасково…
Благодаря Ви, уважаема госпожо Василева. [[Народният представител продължава да говори на изключени микрофони.]] Благодаря Ви, госпожо Василева! Госпожо Министър, заповядайте за отговор.
Уважаеми господин Председател, уважаеми госпожи и господа народни представители! Уважаема госпожо Василева, в отговор на Вашия първи въпрос, на 11 април 2017 г. със заповед на служебния министър е назначена такава вътрешноведомствена група, която да направи проверки какво се е случвало в уведомяването при получаването на тези резултати. Искам да проследим кога се вземат пробите и кога се оповестяват техните анализи. По принцип за тези показатели – алфа активност и уран, след това е включен радий 226, се правят анализи веднъж годишно от Министерството на околната среда и водите. Анализите обикновено траят около две седмици и се оповестяват на страницата на Изпълнителната агенция по околна среда и са публично достояние. Тази година тези данни са били предоставени на 19 януари 2017 г. и са публично достояние. Още на 26 април 2016 г. е проведена работна среща във връзка с обсъждането на плановете за управление на речните басейни, на която са присъствали представители на област Хасково, РЗИ – Хасково, ВиК – Хасково. Така че има и публична информация за тези данни. След това в края на май месец започват устни разговори – телефонни разговори, между Басейнова дирекция – Източнобеломорски район, и ВиК-операторът – Хасково, както и РЗИ – Хасково, след което вече е представено това писмо, което се цитира – 4 април 2017 г. Тъй като е известно, че в момента тече прокурорска проверка за Басейнова дирекция – Източнобеломорски район не са предприети никакви действия по отношение на уволняване на служители. Министерството на околната среда и водите по никакъв закон или подзаконов нормативен акт не уведомява компетентните органи. Това става чрез страницата на Министерството на околната среда и водите, където се публикуват всички бюлетини на всяко тримесечие. Могат да бъдат казани и по дати. По отношение на това дали представените резултати крият риск за здравето, много добре беше подчертано, че Министерството на околната среда и водите извършва анализ общо на природни води, които са подземни – по Наредба № 1, и повърхностните водни тела – по Наредба № 12. Тези граници не съответстват на пределно допустимите концентрации по Наредба № 9, отнасяща се до питейно-битовите води. Така че Министерството на околната среда и водите не може да каже за здравния риск на населението. Правят се анализите, оповестяват се, съгласно нашите наредби. Неправилно се съпоставят данните от Министерството на околната среда и водите за подземните води и се…
Това е, това е.
Благодаря Ви.
Благодаря Ви, уважаема госпожо служебен Министър. От Парламентарната група на БСП за България – заповядайте, господин Михайлов.
Благодаря Ви. Уважаеми господин Председател, уважаеми дами и господа народни представители, уважаеми господа и дами от служебното правителство! Моят въпрос е съвсем кратък и съвсем ясен към д р Семерджиев: аз Ви моля колегиално тук да ни представите кога за първи път от мониторинга на питейната вода в Хасково са се появили данни, които показват повишена алфа активност и повишено количество на уран? Какви мерки са предприети от Вашия предшественик, тъй като това е станало твърде рано – данните, които ни ги представихте, аз си ги спомням, поне това чух, от септември 2016 г. И защо, ако няма никакъв здравен риск за населението, какъвто Вие се аргументирахте че няма, сега водоснабдяването се осъществява с водоноски в Хасково? Благодаря Ви.
Благодаря Ви, уважаеми господин Михайлов. [[Ръкопляскания от БСП.]] Господин Заместник министър-председател и министър на здравеопазването – заповядайте за отговор.
Уважаеми господин Председател, уважаеми госпожи и господа народни представители, уважаеми проф. Михайлов! За първи път ние получихме данни от това писмо на Басейнова дирекция, както цитирахме, от 4 април 2017 г. Тъй като това обаче са данни действително взети не при краен потребител, ние бяхме длъжни да направим собствени изследвания, собствени замервания, затова взехме проби на 4-и и 5 април 2017 г., в резултат на което предварителната информация на 11 април 2017 г. е следната: на кладенец № 1 дозата… [[Шум и реплики от ГЕРБ.]]
Моля Ви за ред в залата! Моля Ви за ред в залата! [[Шум и смях от ГЕРБ.]]
На кладенец № 1 са установени 0,02 милиграма на литър; на кладенец № 2 – 0,02; на кладенец № 3 е върната пробата, поради ниски органолептични качества и невъзможност за изследване, направено е след това допълнително изследване; на кладенец № 4 – 0,04, тоест вече имаме превишаване на нормата на четвъртия кладенец; на кладенец № 5 – 0,06; на кладенец № 6 – 0,06; на кладенец № 7 – 0,04; на кладенец № 8 – 0,01; на кладенец № 9 – 0,02, и на кладенец № 10 – 0,01. На сумарната вода обаче от всички тези кладенци резултатът е 0,04, което е с 0,01 превишение на максимално допустимата доза. Това ни накара, в резултат на тези предварителни резултати, да спрем ползването на питейна вода от кладенци 4, 5, 6 и 7, както и от сумарната вода в събирателната шахта. В резултат на това бяха дадени указания на ВиК – Хасково да направи алтернативно водоснабдяване, включително и малко по-късно да започне доставка на вода с водоноски в 12 пункта и да препоръчаме след това на населението да ползва вода за пиене от други източници, а не от чешма. На практика по този начин ние спазихме абсолютно всички изисквания за предпазване на населението от потенциален здравен риск, макар че на сумарна шахта имаме съвсем минимално превишаване. Между другото още веднъж искам да повторя, че при установени 0,04 милиграма на литър, старите ни данни – нормативи за съдържание на естествен уран във водата, са 0,06. Тоест ние нямаме някакъв риск, но при такова превишаване сме длъжни да вземем необходимите предохранителни мерки. Тъй като това обаче са предварителни данни, със сигурност ще имаме окончателен отговор по всички въпроси, когато дойдат окончателните данни. Окончателните данни вероятно ще бъдат факт днес – на 21 април 2017 г. Очаквам като се прибера в Министерството на здравеопазването да имам доклад от Националния център по радиология и радиационна защита, за да видим какви са в действителност установените коректни дози във всеки един от кладенците, а не само вече на помпена станция 1, а и на помпена станция 2, и на „Узунджово“, и както на още над 30 места при потребител, на които са направени междувременно замервания. Благодаря Ви за вниманието.
Благодаря Ви, уважаеми господин Заместник министър-председател и министър на здравеопазването. Към някои от другите министри, колеги от БСП, заповядайте. Имате думата, уважаеми господин Динков.
Никола Динков, народен представител от район Хасково, БСП за България. Уважаеми господин Председател, уважаеми министри, уважаеми народни представители! Въпросът ми е към министъра на регионалното развитие и благоустройството. Уважаеми господин Министър, по предписание на официалните власти засегнатите квартали в град Хасково ще бъдат водоснабдени от други водоизточници. Страховете на хората обаче са, че тази вода ще бъде подавана по съществуващата водопреносна мрежа. Какви мерки ще бъдат предприети в краткосрочен и в дългосрочен план по този въпрос? Освен това на много от производителите на хранителни продукти в Хасково им се отказват поръчки и те търпят загуби. Какви действия ще предприеме правителството за компенсиране на загубите на производителите на хранителни продукти в град Хасково? Благодаря.
Благодаря Ви, уважаеми господин Динков. [[Ръкопляскания от „БСП за България“.]] Опасявам се, че на втория въпрос Министърът на регионалното развитие няма да може да Ви отговори. Заповядайте, господин Министър. А, ако искате опитайте пък да отговорите.
Уважаеми господин Председател, уважаеми дами и господа народни представители! Засегнатите райони от спирането на водата в помпени станции 1 и 2 са в квартал „Любен Каравелов“ – около 5000 души, жилищен район „Кенана“ – около 1000 души, централна градска част – 1000 души, завод „Астика“, който към месец март използва над 27 000 кубика вода. Водовземните съоръжения към помпена станция 1 включват 9 броя тръбни кладенци и събирателна шахта, а кладенец 10 подава към помпена станция „Болярово“. Живущите, които са засегнати от спиране на помпена станция 2, са около 3000 души, живущи в квартал „Червена стена“, квартал „Каменни“ и квартал „Воеводски“. Подаването на вода от други станции ще бъде направено съгласно предписанията. Надявам се здравните органи ще кажат на ВиК как да се обезопасят тръбите, по които тече новата вода. Водоноските действат в 12 пункта, така че, надявам се, опасност за населението да няма, докато трае временното аварийно положение. Благодаря Ви.
Благодаря Ви, уважаеми господин Министър. Въпрос към министъра на околната среда и водите – заповядайте, господин Константинов.
Уважаеми господин Председател, уважаеми колеги, дами и господа, уважаеми министри! Моят въпрос е към уважаемия министър на околната среда и водите госпожа Костова. Госпожо Костова, разполагам с данни, които мога да квалифицирам като престъпно действие и бездействие в рамките на Вашето Министерство по въпросите на замърсяването с уран. Данните са публични и ще задам своя въпрос на тяхна база. Имам предвид тримесечния бюлетин за подземни води от 30 януари 2015 г., 16,05 ч., тримесечния бюлетин от 2 февруари 2016 г., публикуван в 11,31 ч. Данните там показват, че общата алфа-активност и уранът са със значими превишения и те кумулативно се покачват всяка година. Третият факт, искам да Ви коригирам, е не от 26-и, а на 27 април, когато в Хасково, в областната администрация се е провела изключително важна среща за плановете за управление на речните басейни, която е била цветя и рози, всичко е било наред! Оказало се е, че мръсните води на „Неохим“ не цапат, а едва ли не подобряват околната среда. В протокола пише, че не е взето под внимание. Представителят на МРРБ госпожа Минкова не е чувала за замърсяване с уран! Уважаеми дами и господа и госпожо Министър, стигаме до протокола от 19 януари 2017 г., в който ясно се вижда, че в продължение на три години кумулативно с 40% всяка година има повишаване на нивата на алфа-активност и уран и че този проблем съществува! Моят въпрос е следният: в условията на постоянно активно превишаване на нивата на алфа-активност и естествено уран в района на Басейнова дирекция Източно-Беломорски район…
Изтекоха Ви минутите.
…какви мерки сте предприели Вие и Вашите предшественици и отразено ли е това в плановете за управление на речните басейни? Благодаря. [[Ръкопляскания от „БСП за България“.]]
Благодаря Ви, уважаеми господин Костадинов. Госпожо Министър, заповядайте.
Уважаеми господин Председател, уважаеми госпожи и господа народни представители, уважаеми господин Костадинов! При направения преглед в годините назад се вижда, че има флуктуация на данните, тоест не е постоянна тенденцията на завишаване. Всичко това е известно и в Дирекция „Управление на водите“ се прави анализ на целия водоносен хоризонт поради наличието на уранова мина в близост до помпена станция „Хасково – 1“. Това, което е предприето от служебното правителство след 10 април 2017 г., е следното. Както вече казах, създадена е вътрешноведомствена група. Тъй като Басейнова дирекция не е упълномощена от никакъв закон или подзаконов документ да уведомява компетентните органи, е издадена заповед от месец април, в която е уредено взаимодействието между момента на получаване на анализа от лабораторията до уведомяване на компетентните органи. Това стана със заповедта. Това, което се прави във вътрешноведомствената група, е следното. Назначени са нови пет мониторингови точки. Само от Министерството на околната среда и водите са извършени 44 анализа, като седем от тях за подземните води показват отклонения. Увеличени са мониторинговите точки. Превишенията са в помпени станции „Хасково – 1“, „Хасково – 2“ и помпена станция „Узунджово – 2“. В периода 12 – 18 април 2017 г. на базата на анализа на наличната информация са разработени схеми за мониторинг на подземните води в обсега на цялото водно тяло – не само в Хасково. Казах за деветте пункта. Очакваме да бъде получен анализът на пробите, взети на 20 април. Събрана и анализирана е наличната информация от специализирани хидрогеоложки проучвания в района на град Хасково. Отправихме писма към Министерството на икономиката, Министерството на енергетиката и Министерството на регионалното развитие и благоустройството, тъй като урановите мини се наблюдават от „Екоинженериг“ с постановление от 1998 г. Техен принципал е министърът на икономиката. Тези данни ние получаваме от техния мониторинг. В момента се извършва преглед на наличните водни ресурси в други водни тела, разположени в близост до град Хасково, за предварителна оценка на възможностите за осигуряване на алтернативно водоснабдяване на град Хасково. Продължава събирането на информация и тя ще бъде включена в анализа на натиска, въздействието и риска за състоянието на водните тела, които ще дадат отражение в плановете за управление на речните басейни, а при необходимост и за прецизиране на изпълнявания мониторинг на зоните за защитените питейни води. Благодаря.
Благодаря Ви, уважаема госпожо Министър на околната среда и водите. Преминаваме към въпросите от Парламентарната група на Обединените патриоти. Заповядайте, господин Станилов.
Уважаема госпожо Председател, уважаеми колеги! Нашият въпрос е към министъра на околната среда и водите и се състои в следното. Министерството на околната среда и водите разполага ли с геологическа оценка на степента на риска? Госпожо Министър, Вие споменахте, че наблизо има експлоатирана уранова мина? В каква връзка е състоянието на тази уранова мина, защото състоянието на всички уранови добивни пунктове след прекратяване на урановото производство в България са извън контрол, не могат да бъдат контролирани по смисъла на производството. Затова лично аз смятам, това е мое мнение, че причината е именно липсата на контрол след спирането на експлоатацията на урановите находища. Докато урановите находища са се експлоатирали, такива неща не са ставали. Какво казват геолозите по въпроса? Може ли това да се прекрати? Какви мерки могат да се вземат? Благодаря за вниманието.
Благодаря Ви, уважаеми господин Станилов. Госпожо Министър, заповядайте.
Пак ще кажа, че мониторингът, за който говорите, се извършва от фирмата „Екоинженеринг“ с принципал министъра на икономиката. По отношение на анализите за геологията в района в момента не мога да Ви дам конкретен отговор. Смятам, че трябва да бъде направен сериозен анализ на целия водоносен хоризонт – това коментираме във вътрешноведомствената група, хидрология, хидрогеология и геоложки проучвания, да се включат и академичните среди, и БАН. Да се установи какъв е натискът на въздействие от затворените мини и оттам нататък да се предприемат дългосрочни мерки за прекратяване, създаване на бариери и недопускане на тези замърсители в тръбните кладенци и сондажи за питейно-битово водоснабдяване.
Благодаря Ви, уважаема госпожо Министър на околната среда и водите. Втори въпрос от Парламентарната група на Обединените патриоти. Заповядайте, господин Апостолов.
Уважаема госпожо Председател, дами и господа народни представители, дами и господа министри! Добър ден на всички! Моето изказване беше по дълго, но другите парламентарни групи в своите изказвания засегнаха темите, по които и аз исках да питам, затова ще огранича своето изказване върху онова, което не беше казано. То е следното. Има ли информация в министерствата във връзка с изграждането на незаконните сондажи за добив на води от слоя неоген–кватернер, който е в Източно-Беломорския район, с дълбочина между 130 и 200 метра, като тези сондажни кладенци се изграждат предимно за напояване? При неправилната им направа от неоторизирани фирми се допуска смесване на води от различни слоеве. Това означава, че води със съдържание на уран и алфа- частици биха могли да попаднат във водите за питейно битови нужди чрез смесването на два различни слоя, например сармат и валанж. И вторият ми въпрос е….
Втори въпрос нямате, господин Апостолов. След завъртането. Ще има втори тур въпроси. Към кого конкретно е Вашият въпрос?
Конкретно към министъра на околната среда и водите.
Благодаря Ви. Заповядайте, уважаема госпожо Министър на околната среда и водите.
Тази междуведомствена група, която е създадена през месец април, една от задачите й е комуникация с Министерството на регионалното развитие и благоустройството, официално запитване към тях, по отношение изграждане на незаконни сондажи. Такива разрешителни за водоползване ги дава Министерството на околната среда и водите. Така че при незаконен сондаж ние не можем да издадем разрешително за водоползване.
Благодаря Ви, уважаема госпожо Министър на околната среда и водите. Трети въпрос от Парламентарната група на Обединени патриоти? Няма. Преминаваме към въпроси от Парламентарната група на Движението за права и свободи. Заповядайте, господин Адемов.
Благодаря Ви. Уважаема госпожо Председател, уважаеми господин Заместник министър-председател и служебен министър на здравеопазването, дами и господа министри, уважаеми дами и господа народни представители! Моят въпрос е към служебния министър на здравеопазването д-р Илко Семерджиев. От информацията, която ни предоставихте, и от публичната информация, с която разполагаме, в това число и от медиите, става ясно, че пределно допустимите концентрации на естествения уран и на алфа частиците в регионите Хасково и Първомай са над пределно допустимите концентрации. Нещо повече – става ясно, пак по информация от медиите, че част от тази информация за един определен период от няколко месеца, а според някои и няколко години, е укривана по различни причини. Съгласно българското законодателство мониторингът, одитът и контролът върху качеството на питейните води се извършва от регионалните поделения на вашите три министерства. И в тази връзка моят въпрос към Вас, д-р Семерждиев, понеже регионалните здравни инспекции отговарят за мониторинга, одита, качеството на питейните води, е: смятате ли, че има нужда от законодателни промени, които да оптимизират и да направят по-ефективен контрола върху качеството на питейните води? Говоря не само за закони, а и за подзаконови нормативни актове, които биха подобрили ефективния контрол върху качеството на питейните води. На следващо място: смятате ли, че са необходими скринингови прегледи на хората в засегнатите региони, които да докажат евентуална етиологична зависимост на повишението и концентрация на естествения уран и алфа активност със зачестили евентуално, ако това е така, на онкозаболявания в съответните региони.
Благодаря, господин Адемов. Има думата уважаемият Заместник министър-председател и министър на здравеопазването.
Уважаема госпожо Председател, уважаеми госпожи и господа народни представители, уважаеми д-р Адемов! Първо, искам да съобщя, че в Първомай вече проблемите са решени. От осем населени места бяха взети по две проби, бяха установени тръбните кладенци, в които имаше повишени съдържания на уран, бяха ограничени подаването на вода и водоползването от тях. И в резултат на това нашите проби при краен потребител показаха, че всичко е в норма, така че за Първомай специално можем още сега да кажем: няма никаква опасност, не е и имало. Разбира се, за известен период от време се е налагало да се правят замервания с оглед установяване къде има завишени количества и те да бъдат изключени. По отношение на това дали е имало укриване на информация, аз не бих могъл да отговоря, защото в крайна сметка ние получаваме сигнал на 4 април и реагираме светкавично. Виждате, че във всеки един ден оттогава досега ние предприемаме мерки и тези мерки не са инцидентни от страна само на Министерството на здравеопазването, а включват и другите две министерства, които имат отношение към водите. А създаването на тази Междуведомствена работна група гарантира, че координацията между трите ведомства ще бъде добра. Тя има за цел също така да привлича допълнителни компетенции примерно от Министерството на икономиката или от Министерството на земеделието за оценка на храни, за оценка специално на бивши уранови рудници, как са запечатани кладенци и така нататък, и така нататък. Точно това е и една от задачите на тази Тристранна междуведомствена работна група – да прецени законовата и подзаконовата нормативна уредба дали отговаря достатъчно добре на това да има взаимна информираност между отделните отговорни ведомства, дали тя ще бъде навременна, по какъв начин ще се осъществяват координираните оперативни действия по решаване на проблемите. И според мен това, което направихме, показва, че такава необходимост вече, мога да констатирам, има. И работата на тази група ще завърши с такива препоръки за промени на нормативни актове, а вероятно може би и за законови – в това не мога да бъда абсолютно сигурен. По отношение на скрининговите прегледи с оглед на това дали действително ще могат да бъдат установени някакви специални вреди за здравето, тук бих искал да кажа нещо много категорично –радиологията не става бързо. За нея ни трябват три до четири месеца. И не е достатъчно да се оценят само общите индикативни дози на алфа и бета нуклеиди, а трябва да бъдат включени освен урана и много други, които са с някаква степен на радиоактивност: олово 210, полоний 210, радий – 226, 228, радон, уран във всичките му разновидности – 238, 234 и 235. Ние вече сме предприели такива действия и Националният център по радиобиология и радиационна защита предполагам до три месеца ще трябва да даде такава обща оценка за индикативната доза. И тук искам да кажа нещо много категорично, Вие това ще го разберете много добре: общата индикативна доза се мери годишно и нормата й е 0,1 милисиверта за година. Световната здравна организация допуска превишение на тази обща индикативна доза до 10 пъти, тоест до 1 милисиверт на година. Тоест досегашните отклонения въобще не са сигнификантни за това, че има здравни рискове. По отношение обаче на това, което казвате, като възможност за направа на скринингови програми за онкозаболявания или за бъбречни заболявания, защото онкозаболяванията, споменах, резултат за това може да се даде от радиологичните изследвания, още отсега мога да кажа, че надали ще има някакъв положителен резултат, напротив – той ще бъде отрицателен, почти съм сигурен в това, но по отношение на химичния елемент уран, знаете, че той се отстранява през бъбреците, биха могли да възникнат някакви бъбречни проблеми. Такива не са наблюдавани, никаква ендемичност няма в Хасково, въпреки че там до 1990 г. се добива огромно количество уран. Може би над 300 тона са добити в тази уранова мина. Ето защо ние не намираме нужда от направа на някакви специални скринингови програми, но за сметка на това поискахме от Националния център по обществено здраве информация, и то хронологична информация в годините какво отчита раковият регистър, онкорегистърът, регистърът на онкозаболяванията. Ако установим сравнително в годините някаква степен на динамика, разбира се, веднага ще вземем съответните мерки. Изискахме също така и информация както от Националния център по обществено здраве и анализи, и от Националната здравноосигурителна каса по отношение на всички онези заболявания, които са свързани с клинични пътеки, третиращи заболявания на бъбреците. Ако установим специално в тези места отклонения от средните индикативни данни за страната, разбира се, ще предприемем и някакви по-специални мерки. На този етап обаче категорично отговарям: няма никаква нужда от това. Ще направим съответните статистически изследвания и в момента, в който сме готови с резултатите, ще ги оповестим. Благодаря Ви за вниманието.
Благодаря Ви, господин Заместник министър-председател и министър на здравеопазването. Втори въпрос от Парламентарната група на Движението за права и свободи. Заповядайте, господин Чакъров.
Уважаема госпожо Председател, уважаеми господин Вицепремиер, дами и господа министри, уважаеми дами и господа народни представители! В самото начало бих искал да обявя, че въпроса го задаваме съвместно с колегата Йордан Цонев, който е народен представител от област Хасково, аз – като народен представител от Пловдивска област, с оглед на притесненията, които има в тези две области. Добрата новина от вчера е, че за община Първомай резултатите са добри. Да се надяваме, че последващите контроли и изследвания на питейните води в Първомай ще бъдат добри, пък дано и в област Хасково да се нормализира ситуацията, както Вие представяте тази информация. От наличната публично достъпна информация, госпожо Министър на околната среда и водите, става ясно, че Басейнова дирекция „Източнобеломорски район“ с център Пловдив е установила повишени стойности по показателите естествен уран и обща алфа-активност в периода февруари – март 2007 г. при подготовката на Годишния доклад за 2016 г. Същевременно на сайта на Дирекцията е качена информация, съгласно която данни за превишение на показателите естествен уран и обща алфа-активност е имало и през 2016 г. Казвам го, защото на 27 април 2016 г. Басейнова дирекция – Пловдив, е представила информация за това пред Областна дирекция, Областна администрация – Хасково, община Хасково, РЗИ, „ВиК“ ЕООД – Хасково, РИОСВ и така нататък – на всички компетентни институции съгласно съответната наредба, да не я посочвам сега. Нещо повече, до този момент фокусът ни е бил за последните няколко месеца – има много интересна информация. В годишните доклади на РИОСВ – Хасково, за състоянието на околната среда, визирам годишните доклади на РИОСВ – Хасково, за 2010-а, 2012-а, 2014-а, 2015 г., е налична информация за повишени стойности на радиологични показатели [[председателят дава сигнал, че времето е изтекло]] в мониторингов пункт за подземни води Помпена станция „Хасково – 1“. Всичко това го казвам не в аспект да внесем притеснение, а напротив – да заострим вниманието, че този проблем явно е наличен в този регион.
Господин Чакъров, времето Ви изтече.
Приключвам – само последно изречение, госпожо Председател. С оглед на това нашият въпрос е: предприети ли са всички необходими действия – виждам, че са предприети, но искам да ги чуем от Вас, предполагам, че е така, от страна на компетентните органи и регионални структури на Министерството на околната среда и водите и от Изпълнителната агенция по околна среда? Благодаря Ви.
Благодаря Ви, господин Чакъров. Заповядайте, госпожо Министър.
Уважаема госпожо Председател, уважаеми госпожи и господа народни представители! Уважаеми господин Чакъров, с риск да се повторя ще кажа, че в данните, които са изнесени по години, действително има флуктуации. Има години, в които нямаме превишение – това е 2013 г. В някои години имаме по-висока концентрация за подземните води, в други имаме по-малка. В дирекция „Води“ се правят такива анализи по отношение мониторинг на качествата на тези подземни води. Това се прави непрекъснато. В момента по Оперативна програма „Околна среда“ имаме заложена такава програма за разширяване на този мониторинг, мониторингови точки, плюс допълнителни показатели, които да бъдат изследвани. Отново ще кажа, че тук трябва да бъде създадена широка група, в която да участват и други специалисти – геолози, хидрогеолози, хидролози, за да може да се види от всички в годините около тези кладенци. Мисля, че не само за Хасково, това трябва да стане за цяла България, да бъде програма. Да се предприемат действия, с много активно участие на Минно-геоложкия институт, възможност да се ограничи тези замърсители да постъпват към кладенците. И не само за уран и алфа-активност, по принцип за другите показатели, каквито са нитратите, особено нитритите и фосфатите. Но сега сме на тема уран. Благодаря Ви.
Благодаря Ви, госпожо Министър на околната среда и водите. Трети въпрос от Парламентарната група на Движението за права и свободи. Заповядайте, господин Ибрямов.
Благодаря Ви, госпожо Председател. Госпожи и господа народни представители, господа министри! Господин служебен Министър на регионалното развитие и благоустройството, въпросът ми е към Вас. Колеги, помните ли филма „Ерин Брокович“, в който Джулия Робъртс се бореше за живота и здравето на много хора, подложени на екологично замърсяване на водата? А сега си представете, че действието се развива в Хасково и Първомай. Още миналата година е имало данни за завишени норми на уран и алфа-активност във водата, но случаят не е получил гласност. Това буди ред въпроси, свързани с регионалната политика в региона и с нарушаването на десетки членове на наредбата. Тази наредба регламентира качеството на водата, предназначена за питейно-битови цели – Наредба № 9 на министъра на здравеопазването, министъра на регионалното развитие и благоустройството и министъра на околната среда и водите. Допустимата норма за съдържание на уран в питейната вода е 0,03 милиграма на литър, но от пробите в два кладенеца в Хасково е установено количество 0,06 милиграма на литър. Завишено количество на уран е открито и в Първомай. Съгласно Наредба № 9 на всеки пет години трябва да се правят радиологични проучвания на водата. Правени ли са такива през последните десет години, кога и какви са резултатите от тях? Настояваме протоколите за анализ на водите да бъдат оповестени публично и да бъдат предоставени на съответните органи, включително и на парламента с цел установяване на истината и вземане на адекватни мерки колкото се може по-бързо в интерес на населението. По този закон тези протоколи трябва да се съхраняват във ВиК дружествата. Районът е определен като рисков, тъй като там преди години са експлоатирани минни находища по различни способи за добив на уран и редки метали. Правени ли са извънредни проби? Забележете: има ли връзка между прекратилото дейност предприятие „Редки метали“ и замърсяването с уран? Управителят на ВиК - дружеството в Хасково Тодор Марков – бивш служител на „Редки метали“, е участвал при ликвидацията на тези мини. [[Председателят дава сигнал, че времето е изтекло.]]
Ориентирайте се към приключване.
Да, госпожо Председател. Господин Министър, въпросът ми е: има ли въобще контрол върху ВиК -дружеството, респективно дружествата, и кой е контролиращият орган към Министерството?
Благодаря Ви, господин Ибрямов. Заповядайте, господин Министър на регионалното развитие и благоустройството.
Уважаема госпожо Председател, уважаеми дами и господа народни представители! ВиК – Хасково, съвместно с РЗИ – Хасково, имат съвместна договорка за мониторинг на водата от помпените станции. В Годишния доклад на контрольора на „Водоснабдяване и канализация“ ЕООД – Хасково не са посочени данни – говоря за Годишния доклад 2016 г., за замърсяване на водата за питейни цели и не е уведомен министърът на регионалното развитие и благоустройството за проблем от такъв характер. Относно забавянето, както казахме и тримата министри тук, на 4 април РЗИ и ВиК – Хасково, са уведомени от Басейнова дирекция за завишени показатели от пробовземане от септември месец и доказани с протокол от октомври месец 2016 г. Това е ситуацията, на която аз също не мога да отговоря, защо чак април месец са уведомени ВиК дружеството и Районната здравна инспекция. Благодаря Ви.
Благодаря Ви, уважаеми господин Министър на регионалното развитие и благоустройството. Минаваме към кръга въпроси на Политическа партия „Воля“. Моля заповядайте, господин Марешки.
Уважаема госпожо Заместник-председател, уважаеми колеги, уважаеми министри! Чуха се много числа, започващи с нула, след запетайката още няколко нули и малко цифри накрая, чуха се и такива думички „алфа“, „бета“, „гама“ и какво ли не, което, предполагам на повечето от Вас и на обикновения българския гражданин, нищо не им говорят – от една страна. От друга страна, се чуха подвиквания – от едната страна на залата най-ясно чух „Орешарски”, от другата имаше някакви други. Стана ясно, че ще чакаме резултатите от замърсяването. Дай Боже, да няма смъртни случаи, но може би ще има онкоболни или с дихателни заболявания. Аз лично си правя два извода от това, което чух до момента. Единият е, че явно бавно и методично нас, гражданите на България, ни тровят с некачествена вода, некачествени храни и некачествен въздух – наскоро имаше такива данни за София и за много други райони, за обгазяване. Другото, което стана ясно от втората част на подхвърлянията, е, че единствено нашата формация „Воля“…
Господин Марешки, моля по темата!
Да, по темата е, точно по темата карам.
Очакваме въпроса към министрите.
… не е участвала в управленията в тези моменти. Единственото, което не стана ясно и което всъщност нас като формация „Воля“ и нашите симпатизанти, а и не само тях, като всички български граждани ни интересува, в крайна сметка, след като има вина, кой е виновният за тази ситуация? Защото, с всички тези неща, които си говорим – подхвърляния на такива дълги числа и безсмислени фрази, всъщност се опитваме отново да заметем вината, а точно това е проблемът в нашата държава, че винаги има вина, а няма виновни за това. [[Председателят дава сигнал, че времето е изтекло.]] Аз, първо, питам – който от министрите има смелостта и отговор на въпроса, кой е виновен? Ако не го намерим, призовавам да направим една анкетна комисия и тя да не се разтурва, докато не се намери виновникът за тази ситуация. Благодаря Ви.
И все пак към кого Ви беше въпросът, към кого от министрите?
Да се намери виновникът! Към Вицепремиера.
Господа министри? Минаваме към следващия кръг от въпроси …
Ако никой не иска да отговори, минаваме към най-висшестоящия. Вицепремиерът да отговори на въпроса „Кой е виновен?”!
Заповядайте, господин Вицепремиер и министър на здравеопазването.
Уважаема госпожо Председател, уважаеми госпожи и господа народни представители, уважаеми господин Марешки! Изпълнителната власт не прави разследвания кой е виновен. Изпълнителната власт има за цел да извлече поуки от миналото и, за да не превърне бъдещо в мистерия, да се концентрира върху настоящето и да решава проблемите. И точно това правим ние! И се надявам, че днес го демонстрирахме с отговорите си, защото във всеки ден от 4 април до сега ние предприемаме конкретни мерки и решаваме конкретни проблеми. По отношение обаче на вината може спокойно да се каже, че тя ще бъде установена, тъй като и Районната прокуратура в град Хасково, и в София Върховната административна прокуратура са предприели действия по търсене на истината и установяване на вини. Така че те ще се произнесат по този въпрос. Аз обаче ще се обърна към Вас със следното предложение, тъй като сте за първи път в Народното събрание, да обърнете внимание на нещо, което е изключително важно и което искам да споделя с Вас. В България се правят пречиствателни станции за отходни води. Пожелавам Ви Вие да направите програма за пречиствателни станции за питейни води, тоест да се концентрираме не само върху изхода, а и върху входа и това би позволило наистина българските граждани да пият качествена питейна вода. Благодаря Ви.
Благодаря Ви, уважаеми господин Заместник-министър председател и министър на здравеопазването. Втори въпрос от Политическа партия „Воля“? Нямате. Преминаваме към втори кръг въпроси. Думата имат народните представители от Политическа партия ГЕРБ. Моля, заповядайте. Заповядайте, господин Нанков.
Уважаема госпожо Председател, господин Вицепремиер, дами и господа министри, уважаеми народни представители! Водейки се от веруюто, че здравето, животът, безопасността на българските граждани е в основата на всяка провеждана политика – с малко отклонение започвам, не мога да се съглася с констатациите, които бяха направени в началото от вносителя, който повдигна обвинения, преки обвинения към бивши министри. Мисля, че трибуната не е мястото, откъдето трябва да се правят такива обвинения. Има си органи, в момента и Прокуратурата знаят, и други разследващи институции правят проверка на казуса с Хасково и качеството на водата в кладенците и, разбира се, при самите потребители. Ще задам конкретен въпрос към министъра на регионалното развитие и благоустройството, тъй като в проведената до тук дискусия се направиха някои много конкретни и точни изводи и се дадоха показатели по личните компоненти, по различните съответно нива на потребяваната от населението вода. Защо употребявам думата „нива“? Защото едно е качеството на водата на подземните водоизточници, на обемите вода в подземните водоизточници, на второ място е качеството на водата в кладенците, тази, за която говори господин Вицепремиерът. Министерството на околната среда и водите има компетенция за подземните води, но никъде досега не чухме в отговорите на тримата министри какво се случва с качеството на водата, като коментират хванатите следи на кранчето, тоест при потребителите. При потребителите! Това е точният и коректен въпрос, който трябва да отправя към тях, тъй като мисля, че в един хронологичен разрез назад във времето в продължение на десет години трябва да сме наясно и ние, и всички български граждани, какво е качеството на водата на кранчето, тоест при потребителите в Хасково. Това, което чух от отговорите на поставените въпроси, не знам дали е успокояващо – за мен лично не е, но мисля, че служебното правителството към момента не се поддава на манипулациите за политизиране на случая като, отново повтарям, казусът е изключително важен. Все пак касае здравето и живота на българските граждани. Ако може да дадете отговор на този въпрос – в последните десет години на кранчето правени ли са изследвания и МРРБ има ли информация за него? Благодаря Ви.
Благодаря Ви, уважаеми господин Нанков. Давам думата на уважаемия Министър на регионалното развитие и благоустройството. Заповядайте.
Уважаема госпожо Председател, уважаеми дами и господа народни представители! Ще бъда кратък. Да, правени са такива изследвания. За последната година са правени 587 проби, ако не ме лъже паметта. Има за годините назад. Те са във ВиК дружеството, могат да бъдат изисквани да Ви бъдат представени. Благодаря Ви.
Благодаря Ви, господин Министър. Втори въпрос от Парламентарната група на Политическа партия ГЕРБ? Има ли втори въпрос? Няма. Преминаваме към групата въпроси от Парламентарната група на БСП за България. Заповядайте, господин Кутев.
Уважаема госпожо Председател, уважаеми министри, уважаеми колеги! От разговора досега разбрах, че още през 2015 г., 2016 г. и накрая и 2017 г. – в началото, имаме данни, че има завишени показатели, които в крайна сметка са над нормите. И също така разбрах…
Къде е отчетено?
Бяха показани достатъчно протоколи. Аз преди малко гледах един с изследване, което Вие знаете, че е правено през септември, че то е стигнало в Министерството през октомври и ноември и че е публикувано на страницата на Министерството на регионалното развитие, или по-точно на околната среда и водите е публикувано на 15 януари. Значи Вие, госпожо Дариткова, защото Вие се обаждате, а тогава именно Вие бяхте председател на комисия. А ето тук срещу мен стоят едни други двама министри, третият не стои...
Моля не излизайте от процедурата.
Да, да, спазвам процедурата. Тези министри са хората, които е трябвало през това време да подадат сигнал за това, че има проблем, но те са го проспали. Лично госпожа Павлова, госпожа Василева и Вие. Вие просто сте го проспали.
Господин Кутев, правя Ви забележка, че използвате парламентарната трибуна за политическа агитация. [[Шум и реплики от ГЕРБ.]]
А господа министрите, които сега би трябвало да отговарят на въпроса, би трябвало много отдавна да са задвижили процедурата, не и април месец. Защото април месец някакъв човек от Басейнова дирекция Ви изпраща писмо. И току-що госпожа министърката каза, че, видите ли, Министерството на околната среда и водите нямали правомощието да сезират прокуратурата. Не, не, Вие имате правомощие. И Вие, господа министри, бивши от залата, които ще бъдете бъдещи министри, защото Вие най-вероятно ще се наредите отново на банките горе…
Господин Кутев, ориентирайте се към задаване на въпроса. Времето Ви изтича.
...и Вие, които бяхте министри, защото сте още малко, всички Вие имате право да сезирате прокуратурата, и не сте го направили. Тоест моят въпрос към Вас, господин Семерджиев, като вицепремиер и човек, който отговаря за това, е: Вие лично сезирахте ли прокуратурата? Те не са, Вие дали сте я сезирали? [[Ръкопляскания от „БСП за България“.]]
Благодаря Ви, господин Кутев. Заповядайте, господин Министър. [[Реплика от народния представител Даниела Дариткова.]] Като отговори министърът, ще имате право на лично обяснение, госпожо Дариткова.
Веднага, след като разбрах за проблема, взехме мерки за неговото решаване. Дни след оповестяването му, разбрах, че прокуратурата в Хасково се е самосезирала. Нямаше никаква нужда аз да правя повторен сигнал към прокуратурата.
Благодаря Ви, уважаеми господин Заместник министър-председател. Госпожо Дариткова, заповядайте за лично обяснение. [[Реплика от БСП за България: „Той не е казал нищо!“]]
Уважаеми госпожи и господа народни представители! Нека не принизяваме тази трибуна още от началото на функциите на Четиридесет и четвъртото народно събрание до персонални атаки и обвинения, а да търсим наистина глобално решение на проблемите. За Вас са познати текстовете на Конституцията, според които има разделение на властите. Парламентарната комисия по здравеопазването не провежда проби на питейната вода, не провежда проби и на кладенчовата вода. Ясни са какви са функциите на Комисията, и Вие сте забравили вероятно заради отсъствието Ви от парламента. [[Ръкопляскания от ГЕРБ.]] Но аз Ви моля да не се връщате в ролята, която, мисля, че вече е останала в историята, и да не се държите като Георги Димитров на Лайпцигския процес от тази трибуна [[реплики: „Браво!“ и ръкопляскания от ГЕРБ]] , защото е много по-важно сега ние да внушим, че търсим реално решение на проблемите на хората, а не да трупаме политически дивидент тук, от тази трибуна. [[Реплики от ГЕРБ: „Браво!“ и ръкопляскания.]]
Благодаря Ви, госпожо Дариткова. Втори въпрос от Парламентарната група на „БСП за България“. Заповядайте, господин Генов.
Благодаря. Уважаема госпожо Председател, уважаеми господа министри, уважаеми господин Вицепремиер, уважаеми колеги! От всичко казано дотук, изприказваха се много приказки, може би в момента някъде в Монтанско пият вода със завишено съдържание на уран и примерно или алфа-активност и след половин или след една година ние ще разберем, че това се е случило, подхождайки по примера и субординацията между институциите с днешния дебат. Съжалявам, че на Вас, господин Министър, трябва да задам един въпрос: кога в Министерството на регионалното развитие за първи път се получи информация, че има нарушаване на нормите на водата за питейно-битово водоснабдяване в град Хасково? И ако това е известно от октомври до началото на годината, какво се е случвало в Министерството? Имало ли е съзнателно укриване, стаяване на такава информация във Вашето Министерство, или може би целта е населението да не се вълнува преди президентските или преди парламентарните избори, защото главният санитарен инспектор – няма да му казвам името, беше в листата на област Хасково? Може би неговите отговорности са такива, че той, превишавайки правата си, може да укрие такава информация през Регионалната здравна инспекция. Ангел Кунчев, господин Цветанов, е името му. Да, от Вашата листа. Така че нека тук съзнателно всички поемат отговорността си. [[Председателят дава сигнал, че времето е изтекло.]] Защото аз не знам кой контролира...
Времето Ви изтича, господин Генов.
...и кой санкционира обмена на информация между всичките ведомства, ангажирани по тази наредба? Няма такова нещо.
Благодаря Ви. [[Ораторът говори при изключени микрофони.]] Благодаря Ви, господин Генов.
Благодаря и аз.
Заповядайте, господин Министър на регионалното развитие и благоустройството, за отговор на въпроса на господин Генов.
Уважаема госпожо Председател, уважаеми дами и господа народни представители! В Министерството на регионалното развитие, господин Генов, научихме от писмо на ВиК – Хасково, адресирано до главния държавен инспектор на Република България. А относно контрола, съгласно Закона за здравето контролът е от главния държавен здравен инспектор на Република България, регионалните здравни инспекции и Националния център по радиобиология и радиационна защита, и по реда на Закона за водите – другите институции. Благодаря Ви.
Благодаря, господин Министър на регионалното развитие и благоустройството. Имате думата за трети въпрос от Парламентарната група на „БСП за България“. Заповядайте, госпожо Желева.
Уважаема госпожо Председател, уважаеми министри, уважаеми дами и господа народни представители! Моят въпрос е към министъра на околната среда и водите. Днес коментираме превишените норми на уран в питейната вода в град Хасково, но проблемът е много по-голям. Проблемът не е от две-три седмици, тук говорим за трайно консумиране на такава вода от гражданите в област Хасково. През изминалата година се утвърдиха плановете за управление на речните басейни на Република България. По време на обществените обсъждания бяха проведени срещи и консултации с представители на общини, РИОСВ, общински служби „Земеделие“, областни администрации и ВиК операторите. На една от срещите на 27 април в Хасково по отношение на обсъждане на проекта експерт на срещата обявява, че за последните шест години от плановия период нормите са станали по-строги и е необходимо по-често да се прави мониторинг там, където има отклонение. Споменава се, че през отчетения период три пъти са констатирани превишения. Явно червената лампа на там присъстващите не е светнала. Още по-интересно е, че представителят на ВиК – Хасково, заявява, че няма такава информация.
Госпожо Желева, концентрирайте се към въпроса. Времето Ви изтича.
Още повече че вчера в свое интервю бившият областен управител от ГЕРБ заявява... [[Председателят дава сигнал, че времето е изтекло.]]
Времето Ви изтича, очаквам въпроса от Вас.
...че няма такава информация. Моят въпрос е: какъв е механизмът за информиране на заинтересованите страни и обществеността при установяване на отклонения в определени показатели от мониторинга на водите? [[Шум и реплики от ГЕРБ.]]
Колеги, моля Ви за тишина. Благодаря Ви, госпожо Желева.
Завършвам. И ако има такъв, той спазен ли е в периода, когато е имало многократно регистриране на превишаване на такива норми във водата? Благодаря Ви. [[Ръкопляскания от БСП за България.]]
Благодаря и аз. [[Народният представител Станислав Дечев иска думата за лично обяснение.]] Господин Дечев, след отговора на госпожа Костова ще получите думата за лично обяснение. Заповядайте, госпожо Министър.
Уважаема госпожо Председател, уважаеми госпожи и господа народни представители! На зададения въпрос аз вече отговорих. Министерството на околната среда и водите публикува тримесечни отчети, които са публично достояние. Всеки гражданин на републиката може да види всички резултати по над 200 показатели, които се анализират. Министерството на околната среда и водите веднъж годишно прави анализи за алфа- и бета-активност и естествен уран. Тези анализи се правят в края на годината и затова всеки месец януари те са публично достояние. Именно поради това, че когато се извършва пробата – ако е било през месец октомври, понеже резултатите се обявяват през месец януари, когато се правят тримесечните отчети, тогава е издадена тази заповед, за която моментът на установяване на това превишение е октомври-ноември, за да бъдат информирани компетентните органи. Благодаря.
Благодаря, госпожо Министър на околната среда и водите. Заповядайте за лично обяснение, господин Дечев.
Уважаема госпожо Председател, уважаеми господа министри, уважаеми народни представители! Очаквах, че в Народното събрание ще говорим по същество и ще решаваме проблеми от тук нататък, а няма да бъдем разследващ орган. Госпожо Желева, ако сте искала да станете такъв, мисля, че мястото не е тук. Можеше да станете прокурор или разследващ полицай. Благодаря. [[Ръкопляскания от ГЕРБ.]]
Благодаря, господин Дечев. Преминаваме към следваща група от въпроси. Давам думата на Парламентарната група на Обединените патриоти. Нямат въпроси. От Парламентарната група на Движението за права и свободи – заповядайте, господин Чакъров.
Уважаема госпожо Председател, уважаеми господин Вицепремиер, дами и господа министри, уважаеми дами и господа народни представители! Въпросът ми е към служебния министър на регионалното развитие и благоустройството. Уважаеми господин Министър, както вече посочих, но още веднъж ще повторя, на 27 април 2016 г. Басейнова дирекция „Източно-Беломорски район“ – Пловдив, е информирала ВиК ЕООД – Хасково, за завишените нива на естествен уран и общата алфа активност и е поискала промяна в Програмата за мониторинг и предприемане на последващи действия. Искам да посоча, че въпросното ВиК е със 100% държавно участие и министърът на регионалното развитие и благоустройството изпълнява функциите на принципал. В тази връзка какво е предприело ВиК дружеството? Има ли информация в други помпени станции на ВиК ЕООД – Хасково, да има завишени нива на естествен уран и обща алфа-активност? ВиК ЕООД – Хасково, възложило ли е проучване за установяване на причината за несъответствие на качеството на питейната вода с нормативно определените изисквания и своевременно информирало ли е за това РЗИ – Хасково? Ако са готови резултатите от проучването, каква е причината за замърсяването на водата? Следващ въпрос. Има ли резервни водоизточници, ако се установи със сигурност, че има завишение на допустимите норми във въпросните водоизточници? Бих приключил въпроса си с питане към Вас: Предприети ли са всички необходими действия от страна на ВиК с оглед опазването на здравето и живота на хората там, както и на околната среда? Благодаря.
Благодаря, уважаеми господин Чакъров. Има думата министърът на регионалното развитие и благоустройството.
Уважаема госпожо Председател, уважаеми дами и господа народни представители! Съгласно годишния доклад за дейността на ВиК – Хасково, през 2016 г. дружеството притежава разрешително за водоползване за питейно и битово водоснабдяване за общините Хасково, Харманли, Свиленград, Симеоновград, Любимец, Маджарово, Ивайловград, Стамболово и Минерални бани, издадено от Министерството на околната среда и водите. Съвместно с Районната здравна инспекция – Хасково, дружеството е разработило, както споменах и в предишен въпрос, Програма за мониторинг на качеството на питейната вода съгласно изискванията на Наредба № 9 за качествата на водата, предназначена за питейно битови цели. Отговорих и одеве на въпрос – всяка година се вземат над 500 проби годишно. Към доклада за 2016 г. няма притеснителни проби от ВиК – Хасково. Относно въпроса какво е направило до момента ВиК – Хасково – изпълнило е всички предписания на РЗИ, както и заповеди, изпълнява допълнителни временни прихващания, дори цели трасета, за да няма опасност за населението относно рискове за здравеопазването. Благодаря.
Благодаря, господин Министър. Втори въпрос от Движението за права и свободи – заповядайте, господин Чакъров.
Уважаема госпожо Председател, уважаеми дами и господа министри, уважаеми дами и господа народни представители! Този път въпросът ми е към вицепремиера и министър на здравеопазването, след като не получих не неудовлетворителен, а въобще не получих отговор на въпроса си какви мерки са предприети, след като посочих, че на 27 април 2016 г. Басейнова дирекция „Източно-Беломорски район“ – Пловдив, уведомява всички компетентни институции – както ВиК, така и РЗИ. Въпросът ми е: след това уведомяване какви действия са предприети от съответните компетентни органи и институции с оглед опазване здравето и живота на хората и на околната среда? Какво е било действието впоследствие? Да не се фокусираме само към последните месеци. Нека да видим точно каква е причината, какво точно е предприето, защото всички сме длъжни това да бъде сторено. Очаквам да чуя от Вас какви действия са предприети, уважаеми господин Вицепремиер. Благодаря.
Благодаря, господин Чакъров. Заповядайте, господин Вицепремиер.
Уважаема госпожо Председател, уважаеми госпожи и господа народни представители! Уважаеми д-р Чакъров, преди да отговоря конкретно на Вашия въпрос, бих искал да кажа, че ние, трите ведомства, които сме представени в момента пред Вас, реферираме данните от изследванията на водата към различни наредби – Министерството на здравеопазването основно към Наредба № 9, тоест вземат се питейни води на кранче и те се изследват, докато другите ведомства реферират към Наредба № 1 и Наредба № 12. Трябва да се прави разлика между докладите на различните ведомства по отношение на това какво изследват и по какъв начин дават своите оценки. По отношение на конкретния въпрос. На 27 април 2016 г. на такава обща среща биват изнесени данни от Басейнова дирекция – Пловдив. Предполага се, че там е присъствал конкретно някой от РЗИ – Хасково, но аз не мога да посоча името му. Факт е обаче, че след това има предприети действия от РЗИ – Хасково. Аз ги цитирах в първоначалното си изложение. Д-р Димитрова, директор на РЗИ –Хасково, на 12 август 2016 г. изпраща нарочно писмо до директора на ВиК – Хасково, с което му посочва, че следва да извърши периодичен мониторинг по радиологични показатели на питейната вода в конкретни зони, които аз показах като списък и конкретно установяване на отклонения, за да може във връзка с прилагането на тези два пъти намалени дозови нива на съдържание на естествен уран във водата да се изследва каква е динамиката в нейното съдържание. В резултат на това ВиК – Хасково, реагира адекватно и започна такива изследвания. Последното изследване, което то прави и което не сигнализира – за което досега не сме говорили, е на 16 март 2017 г., когато по собствена инициатива вземат вода от тръбни кладенци и я изпращат като частно изследване в Националния център по радиобиология и радиационна защита. В резултат на това данните, получени на 11 април 2017 г., бяха от изследванията, поръчани от ВиК – Хасково, а не от изследванията на Басейнова дирекция. Ние съобразихме и двата резултата – на Басейнова дирекция, от които черпихме данни на 4 април, и тези на ВиК – Хасково, седмица по-късно, които имаха окончателни резултати. Въпреки това, ние започнахме собствени изследвания още на 4 и 5 април, в резултат на което верифицирахме данните, идващи от два различни източника – Басейнова дирекция и ВиК – Хасково. Още веднъж повтарям, че вероятно днес ще получим окончателните данни от Националния център по радиобиология и радиационна защита, след което, още в началото на другата седмица, ще можем да дадем конкретни предписания и конкретна информация какви рискове има, има ли въобще рискове и какво трябва да се направи. Благодаря Ви.
Благодаря Ви, уважаеми господин Вицепремиер. Въпрос от Парламентарната група на ДПС? Няма. Преминаваме към въпроси от Парламентарната група на Политическа партия „Воля“? Нямате въпроси. Уважаеми колеги, давам думата за отношение на всяка от парламентарните групи – по пет минути. Заповядайте, господин Добрев.
Уважаема госпожо Председател, дами и господа министри, уважаеми колеги! В този дебат имаше три важни въпроса. Първият беше: скрита ли е информация и има ли някой виновен? Общо взето дебатът през последните два часа се концентрира точно върху тази тема. Колеги се опитаха да превърнат трибуната на Народното събрание в народен съд. Не им се получи, някак си. Вярвам, че има институции в тази държава, които ще стигнат до истината и ако има виновни, те ще бъдат наказани. Вторият важен въпрос е: откъде дойде този уран? И аз съм народен представител от Хасково, цял живот съм живял в Хасково. Мен също ме вълнува тази тема. Истината е, че уранодобивът в България започва през 1946 г. в района на град Бухово край София. От 1956 г. той се провежда от фирма „Редки метали“. През периода 1946 – 1990 г. по количествата на добит уран и по доказани запаси страната се нарежда на четвърто място в Европа. През периода 1958 – 1979 г. са построени и два завода за преработка и производство на стоков уранов концентрат със средно съдържание на уран 82% и високи физикохимични показатели. До 1993 г. са разработени общо 42 находища – 26 находища чрез конвенционален подземен добив, 16 – чрез изслушване със сондажи. Общата продукция за периода 1946 – 1992 г. е оценена на 21 хиляди тона уран. Интересното е, че, въпреки че през 1992 г. има решение на Министерския съвет, с което се прекратява уранодобивът и се забранява тази дейност в България, два пъти тази тема е поставяна на дебат пред българското общество – веднъж през 2007 г., и веднъж през 2014 г. с мотиви, че има търсене и отправени искания на международни компании за достъп, да дойдат отново на българския пазар и отново да се разработват нашите находища. Истината е, че в момента има възраждане на ядрената енергетика. Ще цитирам наш колега тук, негови думи само преди две години: „В цял свят и все повече компании започват да се интересуват от нашите находища“. И в заключение – „…че наистина може да има положителен ефект върху българската икономика от това“. Добре, че не се е случило нито в 2007 г., нито в 2014 г. Третата тема, която е най-важна и която според мен трябваше да бъде предмет на този дебат, е какво може да се направи оттук нататък, за да няма риск за живота и здравето на хората, да няма дори съмнение, защото както чухме от тримата колеги министри – те казаха, че нямат категорични доказателства и по-скоро са убедени, че няма риск за здравето на хората? Чакат окончателни резултати. Чу се, че нямаме изследвания на кранчето, имаме изследвания на няколко броя сондажи – 3,7 от общо 30, само че водата на кранчето е смесена, както от сондажите, които по новите критерии имат завишени количества на уран, така и от други сондажи, където няма тежки метали. Важният въпрос е: какво е качеството на водата на кранчето? Нямаме неоспорими доказателства. Това, което чухме, е, че по-скоро хората няма от какво да се притесняват. Въпреки всичко има нещо, което трябва да се направи по възможно най-бързия начин. Директорът на ВиК – Хасково го е написал: „Това, което трябва да се направи, е да се реши категорично ситуацията с водоснабдяването на Хасково веднъж и завинаги, като се изключат въпросните сондажи, за които имаме съмнение, че имат високи стойности на уран, изолират се, изключат се и се направят нови сондажи“. В тази връзка директорът на ВиК – Хасково, е дал предложение за дублиране на четири броя кладенци с 40 литра очакван дебит на водата – ориентировъчна стойност 500 хил. лв.; подмяна на съществуващ водопровод с нов, който да провежда допълнителни водни количества с дължина 1735 м – ориентировъчна стойност 700 хил. лв.; дублиране на един брой тръбен кладенец с очакван дебит от около 10 литра със стойност около 130 хил. лв.; дублиране на три броя тръбни кладенеца № 3, 5 и 7 в района на вододайна зона, източна зона – очакван дебит около десет литра на секунда с ориентировъчна стойност около 400 хил. лв. и възстановяване на пропаднал участък на напорен водопровод, довеждащ водата до резервоар – 4000 куб. м. Водопроводът е с Ф 400 на стойност около 200 хил. лв. Това, което трябва спешно да се направи, е Министерският съвет, и като народен представител от Хасково призовавам колегите министри да инициират постановление на Министерския съвет, с което да се отпуснат въпросните около 2 млн. лв. на община Хасково, за да започнат по най-бързия начин изграждането на тези нови сондажи, възстановяването на водопроводите, за да може проблемът в Хасково, който, както Ви прочетох, е от 1946 г. – да се надяваме, че е само в Хасково, а не е на всички останали 46 места, където е имало подобни рудници, да бъде решен колкото може по-бързо. Призовавам и настоявам колегите министри, които са тук, да инициират постановление на Министерския съвет още в следващата сряда, с което да отпуснат на община Хасково 2 млн. лв.
Господин Добрев, ориентирайте се към приключване.
Призовавам и колегите от „БСП за България“, тъй като служебният кабинет в крайна сметка е избран от президента, който е с Ваша подкрепа, Вие да се включите в тази моя инициатива…
Господин Добрев, ориентирайте се към приключване!
Благодаря Ви, приключвам. …и да настоявате пред служебното правителство за постановление още в следващата сряда за отпускане на въпросните 2 млн. лв. Благодаря. [[Ръкопляскания от ГЕРБ.]]
Благодаря Ви, уважаеми господин Добрев. За отношение – Парламентарната група на БСП за България.
Госпожо Председател, дами и господа министри, уважаеми колеги! Това, което се случи днес в залата, беше всичко, но не и дебат. Каква работа свършихме? Кой въпрос решихме днес? Нито един. Поговорихме си два часа. Резултат – никакъв. Какво разбраха онези, за които беше предназначено изслушването – българските граждани, и не само в Хасково? Разбраха няколко неща: има превишение на нормите на уран във водата, но не е опасно. Не е опасно, но водата е спряна и не трябва да се ползва. Не се знае какъв е ефектът върху здравето на народа. Ще го разберем след три-четири месеца, ако се наложи да направим такова изследване. Не се знае коя е причината – дали са урановите мини, и ще видим някога да търсим причината. Междувременно, докато течеше нашата дискусия, дойде информация от Варна за същия проблем в Садово и в Аврен. Имате протоколи за тази работа в министерствата – обръща се към министрите, от 11 ноември 2016 г. ги има там и досега се чакат някакви констатации и проверки. Колко месеца? – Четири. Сигурно има и други такива места в България?! Днес, уважаеми колеги, си тръгнахме по установеното русло на работата на Народното събрание – много приказки, без никакво съдържание, без резултат и без решение за онези, които са ни изпратили тук. Според нас трябва да решим три въпроса. Първо, къде в цялата страна има такъв проблем? Кой трябва да контролира консервирането и наблюдението върху урановите мини? Спешно да се гарантира здравето на хората. Не след три четири месеца. Спешно и сега! И най-големият въпрос: ние ще поставим ли някога тук откровено и истински въпроса за политическата отговорност, колеги? Ние знаем, че има разделение на властите и знаем, че прокуратура и съд ще се произнесат за наказателната отговорност, но кой ще носи политическата отговорност? Служебният кабинет днес замете следите на предишното правителство. [[Възгласи от ГЕРБ: „Еее!“. Ръкопляскания от „БСП за България“.]] Правителството на Бойко Борисов, министрите Москов, Ивелина Василева и Лиляна Павлова ще носят ли политическа отговорност за мълчанието си в продължение на шест месеца и за отражението на това мълчание върху здравето на българския народ? [[Реплики.]] Не наказателна, политическа се носи, защото това тук е политически орган – българският парламент. Няма да Ви позволим и Четиридесет и четвъртият да бъде безличен, както беше Четиридесет и третият. В този парламент ще се поставят истинските въпроси на обществото и ще се търсят решенията на проблемите от Парламентарната група на „БСП за България“. [[Ръкопляскания от „БСП за България“.]] Затова, тъй като това не беше дебат, това беше имитация, това беше замитане на следите от страна на служебния кабинет за кабинета на Бойко Борисов, няма да оставим това така и веднага след свършването на заседанието внасяме подписите за специална анкетна комисия, която да продължи да се занимава с въпроса, но не само в Хасково. В цяла България да установи случаите, да предложи мерките за решаване, да предложи и законодателните промени, за да се прекрати с това отношение към българския народ, включително и отношение от страна на българския парламент. Тук, колеги, от наша страна ще имате обективно, аналитично, реално предложение за решение на проблемите, но ще имате и истината в очите и ще носите политическа отговорност не само за миналия си кабинет, а дано направите и за бъдещия си. [[Ръкопляскания от „БСП за България“.]]
Благодаря Ви, госпожо Нинова. Давам думата за отношение на Парламентарната група на Обединените патриоти. Господин Станилов, заповядайте.
Уважаема госпожо Председател, уважаеми колеги, уважаеми министри, не получих отговор на моя въпрос. Госпожа министърката на околната среда и водите прехвърли въпроса към Икономическото министерство, но няма значение. Няма лошо. Удовлетворен съм от това, че народен представител от спечелилата изборите партия постави истинския въпрос. Истинският въпрос! Впрочем, началото на урановото производство в България е 1939 г., когато Райхът започва да използва мината в Елешница за бъдещата германска ядрена бомба, която така и не се състоя. Тогава е било известно само това ураново находище в Европа и затова те се експлоатирали него. Но, както и да е. В Четиридесет и второто народно събрание Парламентарната група на „Атака“, сега в състава на „Обединени патриоти“ внесе Проекторешение за възстановяване на урановото производство в България като държавна задача. Ако това беше станало, сега тези уранови мини щяха да бъдат контролирани и нямаше да се получи такава ситуация. Мисля, че трябва да влезем в дълбочина и да отстраним причините, а не да се занимаваме с резултатите, което, както виждате, не получава решение, а получава само предложения. С това Проекторешение, което Народното събрание гласува, и след това властта не направи нищо, аз внесох в Народното събрание ей такава дебела папка [[показва с пръсти дебелината на папката от трибуната]] , с всички оценки от пет души инженери-геолози на производството на уранов концентрат. През 1993 г. беше закрито урановото производство в България под натиска на конкуренцията. Това беше единствената причина. Доказателството в тази папка от тези експерти от най-високо равнище геолози на така нареченото „Обединение „Редки метали“ беше, че няма никаква опасност за околната среда, че урановото производство е чисто, че цената на урана е много висока и ако се вложат средства в това производство след две-тригодишна експлоатация тези средства се връщат и почва печалбата, която е някъде от порядъка на 15-20 мил. долара годишно в държавния бюджет. На това никой не обърна внимание, никой не каза нищо от трибуната, с изключение на Делян Добрев, който го отнесе, разбира се, по принципа на неолибералната икономика към частни инвеститори. Държавата е единствената, която може да възстанови това производство като цяло, да го контролира и да отговаря за всичко. Затова може да Ви звучи екзотично, но глобалното решение на този въпрос се състои именно в това, а то минава още по нататък – просто да си върнем държавата. Да имаме държава и тогава няма да се получават такива неща. Благодаря Ви за вниманието.
Благодаря Ви, уважаеми господин Станилов. Давам думата за отношение на Парламентарната група на Движението за права и свободи. Заповядайте, господин Чакъров.
Уважаема госпожо Председател, уважаеми господин Вицепремиер, уважаеми господа министри, уважаеми дами и господа народни представители! От проведеното изслушване е видно, че са предприети определени действия и мерки от страна на различните компетентни органи, различните ведомства. Бих искал да благодаря на господин вицепремиера, на госпожа министърката, на господин министъра за предоставената ни информация за това, което е предприето. Но нека да си отговорим на въпроса дали изцяло са ефективни и е постигната целта своевременно да се реагира на създалата се ситуация? За съжаление, отговорът не може да бъде категорично убедителен и не визира само предходните няколко месеца, ни визирам само времето за действие на служебния кабинет. Видно е, че проблемът датира, поне официално, от годишните доклади за състоянието на околната среда на РИОСВ – Хасково. Добре е, госпожо Костова, че „Басейнова дирекция“ е реагирала април месец предходната година, но е видно също така, че съответните компетентни органи не са действали изцяло с оглед на своите правомощия и не са се ангажирали изцяло с този проблем, така че той да бъде решен. Доктор Семерджиев, благодаря за коректната информация, която предоставихте за действията на РЗИ след април месец предходната година. Видно е, че август месец е имало такава среща, на която всичко това би следвало да бъде обсъдено и да бъдат абсолютно императивно предприети съответните мерки и действия с оглед на превенция на ситуацията, на която в момента сме свидетели. От това, което се каза тук, определено е видно, че трябва да има много по-добра координация между съответните компетентни органи. Доктор Семерджиев, не може да има различни показатели и различни изследвания съобразно съответните наредби. Изследванията трябва да бъдат унифицирани. В това отношение, ако трябва да се създаде веднага една работна група между различните министерства, която да унифицира подхода. Така че ние трябва да бъдем максимално коректни и обективни към всички наши съграждани, към нас, така че приоритет трябва да бъде опазването на здравето и живота на всички ни и на околната среда. Следващият аспект – днес тук няма представители на Министерството на икономиката и енергетиката, в момента принципал е Министерството на енергетиката, е необходимо да бъде направен един много подробен, обстоен преглед на състоянието на всички уранови мини, които са се експлоатирали в предходни години. Трябва да се види по какъв начин са рекултивирани, какво е тяхното състояние, има ли при тях някаква причинна връзка с оглед на замърсяване на води и, ако има такива, в най-кратки срокове трябва да бъдат предприети всички мерки и действия това да бъде премахнато. Щяхме да предложим от името на Парламентарната група на ДПС – приветстваме идеята да бъде направен един активен мониторинг, на първо време, на всички питейно-битови води в цялата страна, да бъдат коректно информирани в обществеността и в различните населени места, че няма такъв риск, а там, където има такъв риск, е необходимо да бъдат предприети съответните мерки и действия. Така че има още какво да се свърши. В това отношение ние изразяваме готовност и за законодателни инициативи –Парламентарната група на ДПС да се включим, този процес да бъде ускорен, така че да се опазят живота и здравето на всички нас в България по най-правилния и съответно адекватен начин. Благодаря Ви.
Благодаря Ви, уважаеми господин Чакъров. Давам думата за отношение на Парламентарната група на Политическа партия „Воля“. Заповядайте, господин Марешки.
Уважаема госпожо Заместник-председател, уважаеми колеги, уважаеми министри! Явно, че Парламентарната група на „Воля“ ще бъде тази, която ще повдига топката, не знам дали заради липса от залата както и в момента, но само ще напомня, че някъде преди около половин час в предното си изказване поставих много остро точно този въпрос: кой всъщност ще понесе политическата отговорност. Точно тогава поставих въпроса и за тази Анкетна комисия, за която после чух, че и госпожа Нинова потвърди, че ще бърза да внесе. Радвам се, че имаме последователи. Идеята е не само да решим в момента кой трябва да носи отговорността. Идеята е да дадем ясен сигнал, че, когато има вина, трябва да има и отговорност. Няма да допускаме да стават замитания на проблемите и тласкане в безвремието два-три месеца напред, назад и накрая всичко да се замита и да няма отговорност, защото така даваме сигнал на всички останали, които правят нарушения, че това се поощрява от законодателя и от правителството. В това Народно събрание, защото скоро ще трябва да се прави правителство, ще трябва да се решава въпросът с доходите, със сигурността, явно ще бъде забравен един въпрос, който много дълго се поставя от някои от политическите сили и, за да дадем сигнал, че това няма да допуснем да остане в небитието, трябва да попитаме примерно: кой носи отговорността и за АЕЦ „Белене“, и за проблемите в здравеопазването? Ще трябва да видим и приходната част в бюджета, също така трябва да поставим въпроса и за златото на България. В последно време се замълча по този въпрос, разпределиха се картите, никой не говори за златото на България. Ако в златото на България, в енергетиката на България, в мините на България, във всички тези наши блага изчезват милиардите необходими за повишаването на пенсиите на българските граждани, за повишаване на доходите на българските учители, полицаи и лекари, ние от Политическа партия „Воля“ ще бъдем тези, които няма да допуснем светлината да угасне и българският бюджет отново да бъде ограбван. Благодаря Ви.
Благодаря Ви, господин Марешки. [[Ръкопляскания от ПГ „Воля“.]] С това приключи процедурата по изслушване на министрите. Искам да благодаря на заместник министър-председателя и министър на здравеопазването, на министъра на околната среда и водите и на министъра на регионалното развитие и благоустройството за участието в изслушването. Обявявам 30 минути почивка. (След почивката.)
Продължаваме заседанието, уважаеми колеги народни представители, с изслушване на служебния министър-председател на Република България проф. Огнян Герджиков относно извършени кадрови промени в рамките на управлението на служебното правителство. Процедурните правила вече ги знаете. Заповядайте, за процедурата.
Уважаеми господин Председател, уважаеми господин Министър-председател, уважаеми народни представители! На основание чл. 48, ал. 2 от Правилника, който прилагаме, за организацията и дейността на Народното събрание, правя процедурно предложение – изслушването и дебатите по него да бъдат излъчвани пряко по Българската национална телевизия и Българското национално радио. Въпросите, които сме поставили към служебния министър-председател, са от обществена значимост и предизвикват сериозен интерес. Би следвало всеки български гражданин да има възможност да се запознае и да възприеме пряко и непосредствено дебата по това изслушване. Благодаря Ви.
Благодаря Ви, уважаеми господин Кирилов. Има ли обратно становище? Няма. Подлагам на гласуване направеното предложение. Моля, гласувайте. Гласували 141 народни представители: за 137, против няма, въздържали се 4. Предложението е прието. Моля, включете камерите и микрофоните. Със становището на вносителите на предложението за изслушване ще Ви запознае народният представител Цветан Цветанов. Имате думата, уважаеми господин Цветанов.
Уважаеми господин Председател, уважаеми дами и господа народни представители! Уважаеми господин Министър-председател, поводът за това изслушване е всичко това, което се случи през последните три месеца. Всички ние станахме свидетели, че в голямата си част министър-председателят и съответните ресорни министри изпълняваха политическите послания, които бяха анонсирани от нашите основни политически опоненти и БСП. Всички ние сме свидетели на начина, по който бяха проведени президентските избори. Тогава нямаше политическа сила, която да оспори проведените избори или да каже, че има някакви съществени нарушения. След това от 27 януари, когато президентът Радев назначи служебния кабинет, първата работа, с която се заехте Вие, беше да освободите, поне на първи етап, 14 областни управители на 8 февруари 2017 г. Мотивите, които бяхте изложили са, че има сигнали за нередности спрямо тях, което е довело до тяхното освобождаване. След това обаче Вие продължихте със съответните уволнения, назначения по неясен критерий, което определено създаде усещането, че Вие имате други цели, а не основното вменено по Конституция – да проведете честни и прозрачни избори и да се концентрирате само върху това. Нашият въпрос към Вас е: защо допуснахте това да се случи и защо и към настоящия момент се извършват отново уволнения, назначения на хора, които по никакъв начин не допринасят за оптимизиране на работата на държавната администрация? Още повече имаме сигнали, че и в момента тече законодателна дейност на подзаконово ниво за наредби и правилници, които да бъдат разгледани в последните заседания на Министерския съвет, което определено ще създаде неприятности и доста хаос в администрацията и във всички тези институции, които трябва да продължат своята работа. От тази гледна точка, искаме да Ви призовем, да преустановите тези авантюри, защото това ще създаде проблем за следващото легитимно избрано правителство от Четиридесет и четвъртия парламент. Аз смятам, че в момента имаме много по-важни цели – това е подготовката ни за председателството, също така имаме изключително сериозни ангажименти и към законодателната дейност, която действително да оптимизира дейността на всички институции, но не по начина, който го правите Вие – с промяна на подзаконовата нормативна уредба и, разбира се, търсене формите и начините, дори в някой от случаите и за лобистки интереси. Поне това, което се говори, излиза в публичното пространство. Благодаря Ви, господин Министър-председател, че се отзовахте на поканата и съм убеден, че с това, което казахте в кулоарите, че цяла нощ сте се готвили, ще може действително да ни отговорите много смислено и адекватно за всички тези уволнения, които направихте и всички тези структурни промени, които реализирахте в някои от дейностите на дадените институции и ведомства. Благодаря Ви.
Благодаря Ви, уважаеми господин Цветанов. Уважаеми господин Министър-председател, имате думата да информирате Народното събрание по поставените въпроси в рамките на 10 минути.
Уважаеми господин Председател, уважаеми госпожи и господа народни представители! В рамките на Тридесет и деветия парламент аз бях този, който водеше парламентарния контрол и за миг не можех да допусна, че ще дойде време, в което аз да бъда контролиран. [[Оживление.]] Затова искам да се обърна към уважаемите народни представители: имайте го едно наум, че може и на Вас да Ви случи. [[Смях.]] Що се отнася до днешното изслушване, преди по-малко от 24 часа научих за това изслушване и само огромното ми уважение към институцията Народно събрание ме мобилизира до крайност – мен и моят екип, за да подготвим настоящия отговор. Сега по същество. Представям Ви кадровите промени, извършени от служебния кабинет. Надявам се, че не малка част от тях ще бъдат оценени позитивно от новото правителство. В администрацията на Министерския съвет не съм извършил нито едно уволнение, нито една смяна. С решение на правителството бяха освободени 22 народни представители. Прощавайте, областни управители. [[Шум и реплики. Смях.]] Кабинетът не може да уволнява депутати.
За радост. [[Оживление. Смях.]]
Искам да обърна внимание, че чл. 19, ал. 2 от Закона за администрацията дава възможност на органа по назначаване – Министерският съвет, да прекрати правоотношенията с областните управители без предизвестие, по негова преценка. С моя заповед бяха освободени, както стана ясно, 22-ма от областните управители и 27 от заместник-областните управители и бяха назначени съответно нови. Искам да обърна внимание, че това не е нещо ново. Служебният кабинет на Софиянски от раз освободи всички, а кабинетът на господин Близнашки освободи – 17, така че това е нещо, което в нашата парламентарна практика съществува. С моя заповед бяха извършени следните кадрови промени: назначих заместник-председател на Държавната агенция „Архиви“ по предложение на председателя на Агенцията. Назначих заместник-председател на Държавната агенция „Закрива на детето“ по предложение на министъра на труда и социалната политика. Освободих председателя на Управителния съвет на Стопанската академия и назначих нов по предложение на министъра на земеделието и храните. Освободих директора на Националния център по подготовката и провеждането на българското председателство на Съвета на Европейския съюз през 2018-та поради назначаването му за заместник-министър на външните работи и назначих временно изпълняващ длъжността. Това са моите кадрови промени. Заместник-министър председателят по социалните политики и министърът на здравеопазването е извършил кадрови промени в Изпълнителната агенция „Медицински одит“ поради навършена пенсионна възраст на директора и в Центъра „Фонд за лечение на деца“ поради подадена оставка от страна на директора. От четиридесет и двете лечебни заведения, еднолични търговски дружества, са извършени кадрови промени в десет със следните мотиви – молби за освобождаване по инициатива на членовете на съветите на директорите, влошени медицински и финансови показатели на лечебните заведения или незаинтересованост на членове на съветите на директорите към управлението на болниците. За всички лечебни заведения, в които има промени на изпълнителните директори, са обявени конкурси за избор на нови. Проведени са конкурси за директорите на „Пирогов“, „Свети Иван Рилски“, „Майчин дом“ и Националната специализирана болница за физикална терапия и рехабилитация – София. Заместник министър-председателят и министър на отбраната е осъществил следните кадрови промени: сменен е бордът на директорите на „ТЕРЕМ“ ЕАД – четирима са освободени, четирима новоназначени и един преназначен, заради слаби икономически резултати и лошо управление, довело до декапитализиране на пет от шестте търговски дружества. В „Снабдяване и търговия“ ЕООД и „Моб“ ЕООД, каквото и да означава това [[оживление в ГЕРБ]] , са сменени управители поради лоши финансови резултати и констатирани недобри управленски практики. В „Интендантско обслужване“ ЕАД е сменен изпълнителният директор поради лошо финансово състояние. В Института по отбрана „Цветан Лазаров“ са освободени директорът и заместник-директорът заради доказани нарушения при изготвяне на технически спецификации и тактикотехнически задания на инвестиционните проекти за бойните машини на Сухопътните войски и за многофункционален изтребител на Военновъздушните сили. Назначен е титуляр на длъжността, постоянен секретар по отбраната, поради изтичане мандата на предишния. Заместник министър-председателят по европейските фондове има само съветнически екип от пет души. От тях трима са от преди действащата администрация. В ресора на заместник министър-председателя по подготовката на българското председателство са осъществени промени единствено в борда на директорите на Националния дворец на културата, като е оставен изпълнителният директор. Министърът на вътрешните работи е прекратил общо 263 правоотношения, от които 11 лица на ръководни длъжности, един поради дисциплинарно наказание – уволнение, един с указ на президента и девет поради придобито право на пенсия или по собствено желание. Назначени са общо 673 служители, от които 409 по трудово правоотношение на временни трудови договори до 30 април тази година на длъжността за „сътрудник охрана“. В областните дирекции на МВР, изключение на Пловдив, Варна, Бургас и Хасково, няма длъжност „заместник-директор“. Началниците на отдели изпълняват тези функции. Министърът на финансите назначи в администрацията на Министерството 21 служители, от които 15 държавни служители и шест служители в политическия кабинет към министъра. От държавните служители седем са назначени въз основа на проведен конкурс, шест са преминали на държавна служба от друга администрация, а двама са назначени по заместване на отсъстващ служител. В Българската банка за развитие бе назначен нов член – Красимир Ангарски, на мястото на Кирил Ананиев, който стана министър на финансите, както е известно. Министърът на труда и социалната политика не е извършил смени на служители на ръководни длъжности, не са правени смени на ръководния състав на Изпълнителната агенция и на Министерството. Финализирани са 12 конкурсни процедури за назначаване на държавни служители. В администрацията на Изпълнителна агенция „Главна инспекция по труда“ е освободен директорът на дирекция „Инспекция по труда“ със седалище Видин. Служителят е получил най-ниската оценка при годишното оценяване – петица. В администрацията на Агенцията за социално подпомагане са освободени четирима директори на основание на Закона за държавния служител. В администрацията на Агенцията по заетостта са назначени седем служители на ръководна длъжност „директор“. Министърът на регионалното развитие и благоустройството не е извършил промени на ръководни нива в Министерството. Осъществени са кадрови промени във второстепенни разпоредители. След инцидента в „Ечемишка“ е назначен нов член на управителния съвет на Агенция „Пътна инфраструктура“, тъй като заемалият длъжността е в продължителен болничен отпреди назначението до ден-днешен. Назначен е нов изпълнителен директор на Агенцията по геодезия, картография и кадастър поради съмнения на наличие на конфликт на интереси на предишния ръководител на ведомството. В Комисията за предотвратяване и установяване на конфликт на интереси е образувано производство срещу него, инициирано от предишния министър. На ниво органи на управление на търговски дружества в системата на МРРБ са извършени назначения в органите за управление на три търговски дружества с над 50 на сто държавно участие в капитала: в Главно управление „Строителство и възстановяване“ – София, „Водоснабдяване и канализация“ – Бургас, и в „Автомагистрали“ ЕАД. Извършени са смени в органите на управление. Във връзка с инцидент в тунел „Ечемишка“ е назначен и нов член на Съвета на директорите на „Автомагистрали“ – дружеството, което отговаря за поддръжката на съоръжението. От поста е освободен заемалият длъжността. Поради установени управленски пропуски, лоши финансови резултати и множество сигнали за недобро управление са освободени управителите на ВиК – Софийска област, и ВиК - Добрич. Министърът на образованието и науката не е извършвал смени на ръководни служители в Министерството. Длъжността „главен секретар“ е била вакантна, обявен е конкурс и е назначен спечелилият, а в Акционерно дружество „Студентски столове и общежития“ е назначен нов член на Съвета на директорите, поради подадена молба за напускане на предишния.
Извинявайте, господин Министър-председател. Колеги, ако сте съгласни да дадем още време, тъй като списъкът е дълъг, за да може да го изслушаме? [[Шум и реплики.]]
Има Правилник!
Възразявате ли, или? [[Реплики от ГЕРБ: „Не.“]] .
Вие нарушихте Правилника!
Не, не, продължавайте.
Ако има съгласие, да се продължи с информацията, господин Министър-председател-
Аз не възразявам. Десетте минути изтекоха.
Вие след това ще имате неограничено време по време на въпросите. Ако искате, тогава да продължите.
Съгласен съм.
Добре, благодаря Ви, уважаеми господин Министър-председател. Преминаваме към въпросите. Всяка парламентарна група има право на два въпроса от по две минути. Започваме с първия кръг от Политическа партия ГЕРБ. Има думата народният представител Станислав Дечев. Имате две минути за въпрос.
Уважаеми господин Председател, уважаеми господин Министър-председател! Аз бях областен управител на област Хасково и бях освободен на 8 февруари заедно с така наречената „първа група областни управители“, които освободихте на 8 февруари. Разбира се, по закон Вие имате право да освободите областните управители без предизвестие, но мотивът, който беше използван, обиди не само областните управители, а и целите администрации, срина един орган, който проведе предходните избори – президентските избори, за които самият президент Радев каза, че бяха честни. Не беше ли по-морално да излезете сега и да ни се извините за тези уволнения [[ръкопляскания от ГЕРБ]] , тъй като на поисканите от нас сигнали, които са пристигнали при Вас, не ни беше отговорено или на повечето беше отговорено, че няма такива? Аз като областен управител мога ли да попитам: има ли такъв сигнал срещу мен и може ли да ми го кажете? [[Ръкопляскания от ГЕРБ.]]
Благодаря Ви, уважаеми господин Дечев. Господин Министър-председател, заповядайте за отговор. Оттук насетне за всички отговори разполагате с неограничено време.
Няма да злоупотребявам. Що се отнася до аналогията с президентските избори, тя не е съвсем коректна заради това, че президентските избори имат съвършено друг политически заряд. Всички Вие чудесно знаете, че парламентарните избори имат различен заряд и тази година те бяха особено изострили политическата обстановка заради изравнените сили на двете основни политически сили. [[Възгласи „Ееее!“ от ГЕРБ.]] Това бяха проучванията до последно, много Ви моля. Аз разполагах със социологическите проучвания и не можех да знам, че ще има такава сериозна разлика между ГЕРБ и БСП. [[Смях и ръкопляскания от ГЕРБ.]]
Моля Ви за тишина в залата, колеги!
Що се отнася до уволнението на областния управител на Хасково, той чудесно каза, че е в прерогативите на Министерския съвет да го направи. Ако дължа извинение, то го дължа за мотивите, които изразих устно некоректно. Наистина дължа извинение за това [[ръкопляскания от ГЕРБ]] и към другите областни управители. Това е моето извинение. Благодаря.
Благодаря Ви, уважаеми господин Министър-председател. Въпрос от Парламентарната група на „БСП за България“ – народният представител Елена Йончева. [[Шум и реплики.]] Моля Ви за ред в залата!
Господин Герджиков, като служебен министър-председател колко пъти предварително сте имали разговори с господин Бойко Борисов? [[Викове: “Еее!“ от ПГ ГЕРБ. Шум и реплики.]] В тази връзка, като подвъпрос, на 14 март 2017 г. получавате SMS от господин Борисов, след което беше уволнен Вашият медиен съветник Иван Гарелов. Въпросът е не какви са Вашите мотиви за неговото уволнение, а какво точно пишеше в този SMS? Благодаря Ви. [[Ръкопляскания и възгласи от ПГ на БСП за България: „Браво!“]]
Имате думата, уважаеми господин Министър-председател – не знам доколко не е конфиденциална тази информация.
Имал съм разговори с господин Борисов, но съжалявам, не си водя статистика. Разговорите не са много, но така или иначе такива разговори са полезни и необходими. Сега мога да кажа, вероятно това вече е известно, че поканих господин Борисов заедно с експерти в понеделник в Народното събрание за обсъждане на проблемите с „Газпром“. Така че това са неща, които са съвършено нормални да се случват. Това го правих след изборите. Преди изборите аз не съм говорил и не съм приемал нито един лидер на политическа партия. [[Ръкопляскания от ПГ на ГЕРБ и ОП.]] След изборите обаче смятам, че това е съвсем нормално с оглед приемствеността, която трябва да бъде в основата в управлението на страната. Що се отнася до тези SMS-и аз вече съм изразявал в интервюта публично и повече на въпроси за SMS-и не отговарям. [[Викове: „Ааа!“. Единични ръкопляскания.]]
Благодаря Ви, уважаеми господин Министър-председател. От Парламентарната група на „Обединени патриоти“? – Господин Емил Димитров. Заповядайте!
Благодаря. Уважаеми господин Председател, уважаеми дами и господа народни представители! Тъй като не довършихме темата с уволненията и назначенията, но пък вече започнахме с въпросите между партиите и господин премиера, моят въпрос към него е: Колко разговора сте имали с госпожа Корнелия Нинова и в резултат на тези разговори колко хора са уволнени? [[Оживление и ръкопляскания от ГЕРБ.]] Благодаря Ви.
Заповядайте, уважаеми господин Министър-председател.
Трябва да изразя съжаление, но с госпожа Корнелия Нинова не съм провел нито един разговор. [[Ръкопляскания и възгласи: „Браво, браво!“ от ПГ „БСП за България“.]] Следователно няма как в резултат на непроведен разговор да има назначени и уволнени.
Благодаря Ви, уважаеми господин Министър-председател. От Парламентарната група на „Движението за права и свободи“? Нямате въпроси. От Парламентарната група на „Воля“? Заповядайте, господин Марешки.
Уважаеми господин Председател, уважаеми колеги, уважаеми господин Министър председател! Ако е имало нарушение, е нормално да е имало уволнение. Така че, ако е била такава практиката, ние всички трябва да я приветстваме. Дай Боже, да е била такава. Аз обаче имам точно обратен въпрос: Ако наистина практиката на Вашето правителство е била такава, имало ли е такива, които са правили нарушения, но не са били уволнени, а върху тях е разпънат чадър? Само ще отворя малко повече темата. Примерно имало ли е такива, за които още бившият министър на здравеопазването казва, че директори на лечебни заведения са злоупотребили и са внесли незаконно пари във фалиралата по-късно КТБ и по този начин са ощетили и здравното заведение, и лекарите, работещи в него, дали има такива, които са отличници в тези злоупотреби и те са били пощадени от предния кабинет и в момента – и от Вашия кабинет? Благодаря.
Благодаря Ви, уважаеми господин Марешки. Господин Министър-председател, заповядайте за отговор.
Благодаря Ви. Уважаеми господин Марешки, известно е, че министър Илко Семерджиев е твърде активен и не се свенеше да прави сериозни промени. Затова съм убеден, че той не би си затворил очите, ако е забелязал сериозни нарушения с данни и сигнали и да не е реагирал. Нямам информация да е имало какъвто и да било чадър от нашето правителство, включително и в сферата на здравеопазването. Никакви такива сигнали не са стигали до мен. Благодаря Ви.
Благодаря Ви, уважаеми господин Министър-председател. Преминаваме към втория кръг въпроси. От Парламентарната група на ГЕРБ – народният представител Валентин Радев. Заповядайте, господин Радев.
Господин Председател, уважаеми колеги народни представители, уважаеми господин Министър-председател! Аз ще започна с цитат, не Ваш: „Основната цел на служебното правителство е да проведе честни избори и да бъде политически неутрално“. Вместо това обаче се прави чистка в държавната администрация. Най-фрапантна е смяната на областни управители, има число тук. Има инвазия във властта, и то през задния вход. Това е цитат от госпожа Мая Манолова, БСП, сега омбудсман, месец и половина преди изборите – 5 октомври 2014 г. Казвам това, защото и Вие вече споменахте за областните управители. Тогава никой не питаше. Сега Вие сте надминали, разбирам, че числото е вече 80%, те са уволнили около 60% от областните управители. Казахте нещо по въпроса. Никой обаче, тогава през 2014 г., господин Премиер, не попита защо се уволняват висшите професионални ръководители на ведомствата, и то силовите ведомства. Просто, защото такива уволнения нямаше. Знаете, сега – уволнен главен секретар на Министерството на вътрешните работи, на Инспектората. Същото – в Министерството на отбраната. Включително постоянният секретар. [[Реплика на народния представител Мустафа Карадайъ.]] Не говоря за дирекции. Дори вчера има случай, може би ще прочетете справката и ще стане ясно, продължават с тези уволнения. [[Реплики на народния представител Мустафа Карадайъ.]]
Моля да не се обаждате от място!
Никой тогава не попита защо уволнихте управители и изпълнители на търговски дружества – Вие казахте в справката някои от тях, просто защото тогава нямаше такова масово уволнение. Примерно в Министерството на отбраната са уволнени всички, Вие споменахте някои от тях. Всички! Проверете! Няма един изпълнителен директор и управител на търговски дружества да не е сменен.
Двадесет секунди имате!
Защо това е направено? Същото е направено и в другите министерства, казахте някои от числата. Моят въпрос към Вас, господин Премиер, защото не чух ясно, е: каква логика и какви мотиви са водили Вас и Вашите министри при правенето на тези мащабни кадрови промени, за които ние имаме нарочна декларация да не го правите и Ви молехме. Не се съобразихте дори, когато взехме властта, и вече бяхме във властта и пак Ви помолихме да не го правите, включително и президентът.
Благодаря.
Завършвам, господин Председател. И другото. Може би сте изпълнявали чужда воля! Може би на други партии, не една. Или пък може би на президента. Вие сте честен човек и вече споменахте,…
Благодаря Ви, уважаеми господин Радев.
…че това Ви се е случвало и докладвахте в едно от заседанията на парламента. [[Шум и реплики.]] Може би като чуем справката ще стане ясно. Справката – да, помолих. [[Реплики на народния представител Мустафа Карадайъ.]]
Благодаря Ви, уважаеми господин Радев. Господин Министър-председател, заповядайте за отговор.
Аз представих справката, за да не Ви посочвам числата на уволнените и назначените, бих могъл да ги предоставя винаги. Те ще бъдат предоставени, ще бъдат на публично достояние след 2 май 2017 г. – за всяко министерство, за всички търговски дружества, кои са уволнени и назначени. Аз започнах моето изложение, но порядъка на 10 минути не можах да довърша. Действително изглеждат немалко кадровите промени. Допускам, че някои от тях може и да не са докрай оправдани. На мен ми е трудно да преценя, защото всеки министър прави това в своето ведомство. Но така или иначе всички министри, които са извършвали такива промени, са имали своите мотиви. Те са имали своите аргументи и тези аргументи е хубаво да ги чуете от източника, от самите министри, които са направили тези промени. На мен не ми е възможно да знам в 20 министерства, в толкоз много служби, търговски дружества, кои са конкретните причини и основания за тези кадрови размествания. Така че, съжалявам, че не мога да Ви отговоря по-конкретно.
Благодаря Ви, уважаеми господин Министър-председател. Парламентарната група БСП за България – заповядайте, господин Бойчев. Народният представител Жельо Бойчев има думата.
Благодаря, господин Председател. Уважаеми господин служебен Министър-председател, уважаеми дами и господа народни представители! От информацията, която изнесе служебният министър-председател в съзнанието ми се набива аналогията с предходното служебно правителство – на Близнашки, което с един огромен революционен патос и устрем, извърши поголовна чистка в държавното управление. Както Близнашки призна – над 218 уволнени…
Въпросите са към настоящия служебен министър-председател.
…а фактите говориха за пъти повече. Правя въвеждане към въпроса, господин Председател.
Гледайте да се вместите в определеното време.
Но фактите говореха, че бяха в пъти повече уволнените. По същество беше разчистен терена на кабинета Борисов. Уважаеми господин Герджиков, искам да Ви припомня, че когато бяхте назначен за служебен министър-председател в обществото имаше огромни очаквания към Вас, към Вашето правителство, огромна надежда, че ще бъде извършена реална промяна в начина на работа на изпълнителната власт.
Хората защо искаха промяна?
Не се обаждайте от място!
За съжаление, от това, което представихте и като резултат от дейността на кабинета, тези очаквания останаха излъгани. Затова моят въпрос към Вас е: имали ли сте намерение, желание да извършите определени кадрови промени, персонални назначения или някои Ви е оказвал натиск, или Ви е спрял да го направите? И, ако да, моля Ви да кажете откъде е дошъл този натиск. Благодаря Ви.
Благодаря Ви, уважаеми господин Бойчев. Господин Министър-председател, заповядайте за отговор.
Уважаеми господин Бойчев, в началото на моето изложение казах, че аз не съм уволнил нито един служител от Министерския съвет, от цялата администрация, главен секретар, директори на дирекции, началници на отдели. Това показва, че моето разбиране не е да бъдат уволнявани хора самоцелно и аз затова не съм го правил. По места обаче се оказва, че се налагат такива промени. Никакъв натиск върху мен не е оказван – нито за назначения, нито за уволнения! Това е, което мога да кажа. От никоя посока – нито отляво, нито отдясно, нито от центъра.
Благодаря Ви, уважаеми господин Министър-председател. От групата „Обединени патриоти“, заповядайте.
Уважаеми господин Председател, уважаеми господин Министър-председател, уважаеми колеги! Досега си говорихме за уволнения, сега ще задам въпрос за назначения. На 29 април има заседание на Съвета на Европа и на него господин Туск ще даде правилата, по които ще се кандидатства за европейските агенции. Та въпросът ми е: тъй като единствено България, Кипър и Хърватска нямат европейски агенции на своя територия, Вие ще поставите ли въпрос за агенциите, които ще останат, след като Обединеното кралство напусне Европейския съюз? Благодаря.
Благодаря Ви, уважаеми господин Сиди. Господин Министър-председател, заповядайте за отговор.
Благодаря Ви, за въпроса, наистина е актуален. До края на месеца България би могла да кандидатства за някои от двете освободени агенции, които са били в територията на Великобритания. Това са Агенцията по лекарствата, едната, другата в момента не мога да Ви кажа коя беше, а така или иначе за Агенцията по лекарствата има 26 страни кандидатствали. Шансовете на България са малки, затова има идея да кандидатстваме заедно с Румъния, като седалището бъде разделено Русе – Букурещ, където разстоянието е само 60 км и по този начин шансовете на България в някаква минимална степен се увеличават. И това вероятно ще бъде позицията – заедно, в момента сме в преговори с румънското правителство. Но там, все пак тази Агенция е твърде апетитна, бих казал, за европейските държави. Шансовете ни са действително са малки, но това не означава, че ние трябва да сме пасивни. По същия начин ще проявим активност и по отношение на другата агенция – ще кандидатстваме седалището й да бъде в България. Дали ще успеем – не знам, но ние сме длъжни да го направим и ще го направим. Благодаря.
Благодаря Ви, уважаеми господин Министър-председател. От Парламентарната група на „Движение за права и свободи“? Няма. От Парламентарната група на „Воля“ – заповядайте, господин Марешки.
Уважаеми господин Председател, уважаеми колеги, уважаеми господин Министър-председател! На 26 март бяха проведени предсрочни парламентарни избори и по волята на българския избирател няколко партийни формации бяха уволнени. Вече мина почти месец и по наша информация те продължават незаконосъобразно да използват държавни имоти за свои офиси. Какви мерки сте предприели, за да може да се възстанови справедливостта и да бъде защитен държавният интерес, и в какви срокове считате, че този въпрос ще може да бъде решен? Благодаря.
Благодаря Ви, господин Марешки. Въпросът е извън предмета на изслушването, но ако желаете –отговорете.
Уважаеми господин Марешки, преди няколко дена имах среща с областния управител на София именно по този въпрос. Тя е взела мерки вече, подготвила е уведомителните писма, даже им са получени – за освобождаване централите на СДС и ДСБ, мисля че бяха към оня момент. Може би към днешния момент вече и останалите партии и коалиции, които не отговарят на законовите изисквания да поддържат офиси, вероятно, може би, тези дни вече са получили или ще получат такива предизвестия за освобождаване на тези имоти. Благодаря. ПРЕДСЕДАТЕЛ ДИМИТЪР ГЛАВЧЕВ: Благодаря Ви, уважаеми господин Министър-председател. Всяка една парламентарна група разполага с по пет минути за изразяване на отношение по така представените Ви въпроси от господин министър-председателя. От групата на ГЕРБ – господин Цветанов, заповядайте. Имате пет минути за отношение по чутото.
Уважаеми господин Председател, уважаеми дами и господа народни представители, уважаеми господин Министър-председател! Като цяло не отговорихте конкретно на зададените въпроси от Парламентарната група на ГЕРБ и това, което мога да констатирам днес, е, че Вие действително сте създали условия за евентуален бъдещ саботаж на правителство, което ще има хоризонт четири години. [[Бурни ръкопляскания от ГЕРБ.]] Защото няма как да го обясним на българските граждани, че в рамките на три месеца Вие сте направили толкова много уволнения, колкото, може би, няма министър-председател на България, на който в негов кабинет да са извършени толкова много уволнения. [[Реплики и ръкопляскания от ГЕРБ.]]
Моля Ви за ред в залата!
Кое наложи и какво отношение има към провеждането на избори смяната на бордове, смяната в съответни агенции? Разберете, това по никакъв начин не отговоря на някои внушения, които се правят, като фалшиви новини за лоши финансови показатели. Финансовите показани в немалка част от тези предприятия бяха много по-добри от времената 2013 – 2014 г. Това беше доказано с ежегодните отчети и с приходите на бюджетите им, където се отчитаха добри показатели. Точно за това правителството на премиера Борисов 2 отчете добри показатели. Дори президентът на Република България господин Радев на посещение в Германия каза, че България е сигурна държава, България е управлявана през последните две години много сериозно и затова е постигнала икономическия ръст от 3,5, което дава възможност за бъдещи инвестиции в страната ни. Господин Премиер, Вие казахте, че нямате никакво отношение към уволненията. Това означава, че някой друг е разпореждал на министрите да правят уволненията. Някой трябва да излезе и да каже от трибуната кой носи политическата отговорност за тези уволнения и за всичко, което се случи в държавния сектор. Господин Герджиков, страната ни се нуждае от стабилност, от икономически ръст, какъвто показа правителството на Борисов през 2016 г. Ние искахме да продължим по същия път, а Вие с Вашите министри и с тези, които са разпореждали на Вашите министри, искаха да ни отклонят от единствено възможния път – европейския. Това знаем, че беше тема и основно послание на БСП – страната ни да се движи в друга посока. Ние днес обаче знаем, че сме част от силна и обединена Европа. Това, което беше отправено като допълнителен въпрос от колегите от Обединените патриоти – за възможностите агенцията да бъде преместена от Великобритания към държавите членки, но към настоящия момент правителството не е предприело никакви действия в тези три месеца, никакви действия, за да покажем, че желаем агенцията да бъде в България. Само да кажа, че към настоящия момент има 12 държави, изявили желание. На 27 април по всяка вероятност на Съвета ще се разглежда темата, но не знам кой ще представлява страната ни – дали Вие, или президентът Радев. Тази тема ще бъде част от дневния ред. Към настоящия момент нямаме никаква позиция, което показва, че служебното правителство се е занимавало само и единствено с това да обслужи БСП, а Вие се интересувате само от социологическите изследвания, за да видите, че има равенство между БСП и ГЕРБ. Такова равенство никога не е имало! [[Ръкопляскания от ГЕРБ.]] ГЕРБ показа, че е партия, която управлява, която оставя пари в хазната, а не партия, която разграбва и която загробва българските граждани. Ние сме партия на реалните политики и видимите резултати [[ръкопляскания от ГЕРБ]] , а не партия, която лансира популистки изказвания и се придържа към тях, за да играе със страховете на хората. Ние заставаме пред избирателите и печелим тяхното доверие, защото обещаваме това, което можем да изпълним. Колкото по-рано това правителство прекрати правомощията си, толкова по-добре за държавата, за да може действително да се върнем към този икономически ръст, и тази прогноза [[ръкопляскания от ГЕРБ]] , която може да ни даде повече самочувствие, повече идентичност! Що се касае до телефонните разговори, предполагам, че въпросите трябва да бъдат задавани към министрите, след като Вие не знаете за уволненията. Кой им разпореждаше да правят уволнения и да разпореждат в ущърб на държавата? Политическа партия ГЕРБ, коалиционното правителство на ГЕРБ и Обединени патриоти ще направи ревизия на назначенията и справедливостта ще възтържествува [[ръкопляскания от ГЕРБ]] , за да гарантираме стабилността и страната да не бъде подложена на саботаж от подобни действия за такъв кратък период от време от три месеца. Благодаря Ви. [[Продължителни и бурни ръкопляскания от ГЕРБ.]]
Благодаря Ви, уважаеми господин Цветанов. От името на Парламентарната група на БСП за България – председателят на групата, народният представител Корнелия Нинова.
Господин Председател, господин Министър-председател, уважаеми колеги народни представители! Опасявам се, че днес за втори път разочаровахме тези, които ни гледат и слушат, защото сме в директно предаване: един път с дебата за водата и втория път – с този днес. Вярно е, че зададохме конкретни въпроси към министър-председателя Герджиков, но днес тук стои много по-голям въпрос. Той е за конституционното място на служебното правителство в Република България. Може би трети или четвърти месец в БСП обясняваме нормалното, което не знам защо Вие, обществото, някои говорители в обществото смятат за ненормално, а то е следното: нито Конституцията, нито законите на страната, нито моралът позволяват на политическа партия, дори тя да е подкрепила и издигнала президента, да му се меси в избора на служебен кабинет. Това е нормалното! Три месеца се обясняваме защо това е така. Какво показва това, колеги? Показва колко е сбъркано политическото мислене на прехода, показва какво е задкулисието на прехода.
Показва, че хората не Ви вярват.
За нормално се счита, че една политическа партия трябва да казва на служебните министри какво да правят и какво не – това е задкулисието и ненормалното, срещу което винаги ще се борим. Няма да позволим да вмените на БСП някаква вина на служебния кабинет, защото в тази държава ще има принципи, прозрачност и морал и ние ще ги отстояваме. Разписано е в Конституцията какво може да прави служебният кабинет. Никоя от политическите сили няма право да му се меси в тази работа. Благодаря Ви, господин Герджиков, че бяхте коректен да кажете, че никога нито сме се виждали, нито сме разговаряли двамата по каквито и да е теми, още по-малко такива от компетентност на служебния кабинет. Защото аз не съм Бойко Борисов! [[Силни ръкопляскания от БСП за България.]] Аз нито с есемеси, нито със срещи с Вас, нито с обаждане към Вас, никога не бих си позволила политическа намеса в решенията на служебен кабинет, на който Конституцията е определила определен ред!
А Гергов?!
Но, за да потвърдя, че ще се борим със задкулисието, с тези подреждания и редения, трябва да съм коректна докрай. БСП има участие в служебния кабинет. Казва се Деница Златева. За това нося отговорност – вицепремиер и министър по европредседателството. Затова носим отговорност. Днес пред Вас заявявам, че качествата на човека, който участва от името на БСП в кабинета, са оценени високо. Получих обаждане от Бойко Борисов, който предложи Деница Златева да остане в кабинета на ГЕРБ. [[Възгласи: „Ееее!“ от ГЕРБ.]] Това е признанието за участието на БСП в служебния кабинет! Казвам го, за да няма после приказки за задкулисие. [[Реплики от ГЕРБ и БСП за България.]] Декларирала съм тук и от името на нашата парламентарна група, че никога няма да допуснем договорки и задкулисие извън общественото внимание. [[Възгласи: „Браво!“ и ръкопляскания от „БСП за България“.]] И за да няма повече въпроси и спекулации: отказах на господни Борисов участието на Деница Златева в кабинета на ГЕРБ и Патриотичния фронт, защото въпросът е принципен. Повтарям го още веднъж: не можем да правим никакви колаборации с управляващото мнозинство, с което нямаме допирни точки по програмите. Винаги можете да разчитате на нашето разбиране и на нашите гласове, когато решаваме важни въпроси за европейското председателство. Благодаря Ви, колеги от ГЕРБ, и на господин Борисов, за оценката за Деница Златева и за единственото участие на БСП в служебния кабинет. [[Силни ръкопляскания от БСП за България.]]
Благодаря Ви, уважаема госпожо Нинова. От Парламентарната група на „Обединени патриоти“? Няма. От Парламентарната група на „Движението за права и свободи“ – заповядайте, господин Карадайъ, председател на Парламентарната група на ДПС.
Благодаря Ви, господин Председател. Уважаеми господин Председател, уважаеми госпожи и господа народни представители, уважаеми господин Министър-председател! Длъжен съм най-малко заради всички онези служители, които по един безогледен начин бяха уволнени от служебния кабинет Близнашки, да взема отношение за днешния дебат, а иначе нашата парламентарна група имахме идеята да не участваме в този дебат. На една част от тях имената и длъжностите, и образованието, и квалификацията бяха изчетени от тази трибуна в предишното Народно събрание. Не знам и не си спомням служебният кабинет Близнашки да е получавал оценката, че е саботирал евентуален бъдещ кабинет. Поне не си спомням. Да, така е – нямам такива спомени. [[Оживление.]] Зададеният въпрос днес от тази трибуна: кой носи отговорност за уволненията и за онези уволнения кой носи отговорност? Нещо повече, нещото, което се случи в мандата на предишното Народно събрание – след служебния кабинет продължиха партийните репресии върху служители на държавната администрация. Затова, ако трябва да направим оценка за днешния дебат, то ние от Движението за права и свободи бихме припомнили народната поговорка, сетихте се, нали: „Крадецът вика: „Дръжте крадеца!“. Благодаря Ви. [[Ръкопляскания от БСП за България и ДПС.]]
Благодаря Ви, уважаеми господин Карадайъ. Парламентарната група на Воля? Заповядайте, господин Марешки.
Уважаеми господин Председател, уважаеми колеги, уважаеми господин Министър-председател! Всички знаете, че нашата партия е нямала никакви назначения на никакви позиции досега и в този смисъл няма как и да е имала потърпевши от уволнения, съответно не можем да дадем оценка дали те са били законосъобразни или незаконосъобразни. Но сме присъствали на това заседание и ще се съгласим с оценката, че то на практика беше безсмислено. Прагматиците от нашата група даже също се чудиха какво правим тук на това заседание. Само ще кажа, че това не е първото или второто безсмислено заседание, това е една явно програмирана политика от последните 28 години. Затова ние ще се опитаме с присъствието си в това Четиридесет и четвърто Народно събрание да направим така, че прагматизмът, технократството да се върне в залата и да започнем да използваме това скъпо парламентарно време за дела, които да са в полза на българския народ и българската държава. Точно за такива въпроси можете да разчитате на нашата подкрепа от всички парламентарно представени партии, за да вземаме решения, които да са добри за българския народ и за държавата. Благодаря Ви и успех на всички! [[Ръкопляскания от Воля]] .
Благодаря Ви, уважаеми господин Марешки. С това изслушването на министър-председателя професор Герджиков приключи. Да му благодарим за днешното участие. Изчерпихме и дневния ред. Следващо редовно заседание – в сряда, 26 април 2017 г., от 9,00 ч. Закривам заседанието. [[Звъни.]]